Larrabetzutik Zballara TXUS Martinen alde | Larrabetzutik.org\n← 2012ko Andramari eta Emeteriek prest\nOngi etorria ENDIKAri →\nLarrabetzutik Zballara TXUS Martinen alde\tPosted on 2012/07/15\tby larrabetzutik Kaixo.\nLarrabetzutik 25 lagun joan ziran pasadan barikuan ZABALLAko kartzelara, TXUS MARTINen askatasuna eskatzen.\nEuskal Herria\tlarrabetzutik -k bidalitako post guztiak ikusi →\tPost hau larrabetzu Herria atalean eta herrira, larrabetz, txus martin laburpen hitzekin publikatua izan da. Gogokoetara gehitzeko lotura iraunkorra.\t← 2012ko Andramari eta Emeteriek prest\nBisitak\t631,801 bisitak


Ameriketako independentzia prozesuak\nMende erdian, hau da, 1773tik ?Bostongo portuko gertakariak? 1824ra ?Ayacuchoko gudua?, Europako antzinako metropolietatik bereizi eta burujabetza lortu zuen Ameriketako ia kontinente osoak. Gutxienez lau independentzia prozesu handi bereiz daitezke: Estatu Batuak, Haiti, Hispanoamerika eta Brasil. Horietariko bakoitzak kausa zehatz-partikularrak ditu; baina, halaz eta guztiz, denek dute zerbait berdina: mendebal osoa jo zuen krisiaren barne gertatzea, hau da, antzinako erregimenaren erorialdiaren inguruan gertatzea, edo, gutxienez, Haitiren kasuan bezala, metropolietako gertakari larrien ondorioa izatea.\nIpar Amerikako hamahiru kolonia ingelesak lehenak izan ziren burujabetza politikoa lortzen.\nLurralde haietan ia Koroaren laguntzarik gabe kokatu ziren kolonoek ekonomia homogeneo aberatsa garatu zuten. Ekonomia hura nekazaritzan oinarriturik ageri zen lehenik eta industria hasiberriaren garapenean gero eta, ondorioz, merkataritza eraginkor batean. Hori guztia, Ingalaterrak itsasoz haraindiko lurraldeekiko interes politiko eta ekonomiko gero eta handiagoa azaltzen zuen garaian.\nXVII. mendean, askatasun politikoak lortzeko Europan gertatu zen lehen borroka modernoaren jokalekua izan zen Ingalaterra.\nArazoaren muin ideologikoa Atlantikoaz bestaldera igaro zen eta haren eragina iparramerikar pentsalari askorengan nabaritu zen, haiek metropolikoak baino muturrekoagoak baitziren askotan, Thomas Paine, adibidez.\nPentsamendu kolonialistak eta metropoliaren ekonomia premiek, batez ere zazpi urteko gerraren ondoren, bultzatu egin zituzten bai Koroa eta bai, paradoxa dirudien arren, parlamentua bera ere, kolonietatik ahalik eta etekin gehiena ateratzen saiatzera, eta, horrexegatik, kontrol handiagoa eta menpetasun politiko estuagoa ezartzera, hori guztia Ingalaterran zabaltzen hasiak ziren aire liberalekin bat ez bazetorren ere.\nIndependentziaren kausen artean, aipatzekoak dira: ? Zergak gehitzea.\n? Metropoliko manufakturekin lehian sartuko ziren produktuak esportatzeko debekua edota tearen lege ezaguna, hots, produktu hori ingeles konpainia bati erostera behartzen zuena.? Indiarrei lurrak erosteko debekua, azken finean mendebalerantz zabaltzeari oztopoak ezartzea.\n? Ingeles indar militarrak gehitzea eta, jasangaitzagoa zena, kolonoak haien mantenuari laguntzera behartzea.\n? Kolonietako parlamentuak Londresko parlamentuaren mende jartzeko neurri politikoak.\n1773a Bostongo portuko gertakari ezagunaren urtea izan zen: indiarrez mozorroturiko kolonoek te karga bat bota zuten itsasora. Londresek kolonoak zigortu zituen, portua itxi eta Massachussets-ko hiritarrei beren ordezkariak hautatzeko eskubidea ukatu zien.\n1774an Kontinenteko lehen kongresua izenekoa bildu zen, kolonia guztietako ordezkariak bertaraturik. Jokabidez aldatzeko eskatu zieten erregeari eta parlamentuari eta, errepresalia moduan, ingeles produkturik ez erostea erabaki zuten. Biztanle gehienek bete zuten erabakitakoa.\n1775ean gertaerak oldarrean abiatu ziren.\nLexington-en lehen borrokaldi armatua gertatu zen. Kontinenteko bigarren kongresua bildu zen, bertara joandakoek Kolonien eskubideen deklarazioa sinatu zuten eta George Washingtonen agindupeko gudarostea eratu zuten. Londresek kolonien aurkako gerra adierazpena egin zuen. Harez geroztik, kolonietako parlamentu gehienak erabateko independentziaren alde deliberatu ziren. 1776ko uztailaren 4an ondoko Kontinenteko kongresuak Independentzia Deklarazioa onetsi zuen, Thomas Jefferson izan zelarik haren bultzatzaile nagusia.\nGerra 1781 arte luzatu zen ?alde baten eta bestearen garaipenekin eta Frantzia zeinEspainiaren esku hartzearekin?. Urte horretan behin betiko garaipena lortu zuten iparramerikarrek Yorktown-en. 1883an, azkenik, Ingalaterrak independentzia ezagutu zien Parisko hitzarmenaren bidez eta estatu berrien esku utzi zituen mendebaleko lurraldeen gaineko eskubideak.\nLehengo koloniak, ordea, bi arazo zail konpondu beharrean aurkitu ziren, arazo desberdinak baina elkarri hestu loturikoak biak: beren egituratze politikoa eta batasuna.\n1787ko hitzarmen federalak erantzun egokia eman zien arazo bioi: Estatu Batuen Konstituzioa, estatu guztien autonomiaren begiramenean eta gobernu bateratuan oinarritua.\nHiru botereak bereizirik agertzen ziren: betearazlea errepublikako lehendakariaren esku; legegintzakoa bi ganberarekin, senadoreena eta ordezkariena, eta epaitzekoa justizia gorenaren esku. Hiru pertsonaia funtsezkoak izan ziren adostasuna lortzeko: James Madison, konstituzioaren aita deitua, George Washington, guda gizon garaile eta aurreneko lehendakaria, eta Benjamin Franklin, zientzialari zaharra eta diplomatiko ospetsua.\n1808tik 1824ra espainiar inperioaren probintzia amerikar guztiek, Kuba eta Puerto Rico izan ezik, metropoliarekiko lotura politikoak haustea erdietsi zuten.\nNapoleonen gudarosteak penintsula okupatzea, Baionako abdikazio bikoitza eta erregearen bahiketa izan ziren Hispanoamerikaren burujabetze horren kausa eragileak.\nProzesua, alabaina, ez litzateke ulertuko hainbat aldaketa sakon aztertu gabe: gizarte, ekonomia, politika edo administrazioaren baitan gertaturikoak eta, batez ere, XVIII. mendearen bigarren erdialdean kontinentean izandako pentsamoldearen eraldaketa, hots, Ilustrazio izenez ezagutzen den fenomeno historikoa.\nAldaketa horietariko asko zuzenean bizi ditu Ameriketako gizarteak, baina beste asko goitik eraginak dira, hots, Koroak berak kudeaturikoak.\n? Ekonomiaren alorrean, adibidez, merkataritzaren neurri liberalizatzaileak edota meatzaritza zuzpertzekoak aipa daitezeke: horiek une oparoenetariko batzuk eragin zituzten Hispanoamerikan. Baina, aldi berean, gastuak neurrigabe hazi ziren.\nHorren kausak: burokraziaren gehikuntza eta, batez ere, berriki sortua zen egitura militarraren eta defentsarako eraikuntzen eskakizunak. Halaber, presio fiskala emendatu zen.\n? Administrazio egitura goitik behera eraberritu zuten: barruti politiko berriak sortu ziren eta horien bidez beste hainbat lurralde lotu zitzaizkion politika eta ekonomia bizitza sendo bati. Barruti horiek izan ziren: Río de la Platako erregeordetza, Venezuela eta Kubako kapitain nagusien barrutiak eta Nueva España-ko Barne Probintzietako komandante nagusiaren barrutiak. Administrazioa eraberritzeko prozesua intendentzia erregimen izenekoa sartzean bururatu zen.\n? Kreoleak ?espainiar amerikarrak? Europako ilustrazioaren ideia berrien hartzaile izan ziren eta gizarte zein ekonomia aurrerabidearen idealak hedatzen hasi ziren, bai antzinako giro akademikoetan bai kultura elkarte berrietan. Halako elkarteen izenak guztiz adierazgarrriak dira: herriaren maitaleen edo adiskideen ekonomia elkarteak.\n? Despotismo ilustratuaren bultzadak erreakzio bortitzak eragin zituen hainbat gizarte taldetan: a. Indiarrak eta herri klaseak presio fiskalak mehatxaturik sentitu ziren eta, beraien izpiritu tradizionala zela eta, mesfidantzaz hartu zituzten berritzaile ilustratuen asmoak. Hala, irtenbide bat eman zioten denbora luzean pilaturiko nahigabeari eta modu horretara XVIII.. endeko herri matxinada anitz gertatu ziren; horien artean Tupac Amaru II.arena da nabarmenena. Matxinada horiek denbora batez kolokan jarri zituzten espainiar agintariak eta kreoleak espainiarrekin batera aritu ziren haien zapalkuntzan.. . Erlijio gizon askok, gizarte zibilaren parte handi bat jarraitzaile zutelarik, regalismo delakoa, hots, Eliza aginpide politikoaren mendean gero eta modu nabarmenagoan ezarri nahi zuen joera arbuiatu zuten. Ildo horretatik, jesuiten erbesteratzea puntu guztizgarrantzitsua, eta mingarria, izan zen amerikar askorentzat.. . Azkenik, kreoleek ez zuten onartu administrazio kolonial berritua gehienbat penintsulako espainiarren esku izatea, eta halakoak gachupin edo chapeton hitz iraingarriez deitzen zituzten.\nBurujabetasunerako lehen aldia\nHiri nagusi gehienek ?Buenos Aires, Santiago de Chile, Quito, Bogota, edo Caracas, besteak beste? beren kabildoen ?udalen? bidez autogobernua erabaki zuten, Fernando VII.a erregea, Desiratua deitua, frantsesen eskuetan preso zen artean. Espainiar gudarosteen ekintzek Kolonbian eta Venezuelan eta Abascal eregeordearen iharduera bortitzak Txilen, Charcas-en ?egungo Bolivia? eta Quiton, aginpidearen mendera itzuli zituzten Ameriketako lurralde haiek. Guztiak, bat izan ezik: Río de la Plata izenekoa, egungo Argentina.\nIndependentziaren azken aldia Brasilen independentzia\nFernado VII.aren errepresio odoltsuak eta absolutismo itsuenera itzultzeak burujabetasunaren bigarren eta behin betiko aldirako bidea prestatu zuten.. . Independentzia prozesua Hegoameriketan Caracasen eta Buenos Airesen, Atlantiko aldeko lurralde berri bietan, abiatu ziren guda kanpainak eta Perun amaitu, antzinako erregeorde barrutiko metropoli eta erregetiarren azkeneko gotorleku hura izan baitzen hondarreko guduaren gertalekua.\nArgentinatik, José de San Martín jeneralak Andesetako mendialdea zeharkatu eta erregetiarren gudarostea garaitu zuen Maipu-n (1817) eta Chacabuco-n (1818) eta Txileren independentzia aldarrikatu zuen Santiagon. Erregetiarrek, Lima utzirik, mendialdean babestu ziren. San Martínek Lima hartu eta independentzia aldarrikatu zuen 1821ean.\nJamaikan erbesteraturik zegoen Simón Bolívarrek, bere aldetik, aberrira itzuli zen eta bere kanpaina ospetsuei ekin zien Venezuelan eta Kolonbian barrena, non Boyaca-n (1819) eta Carabobo-n (1821) garaipen erabakigarriak lortu zituen. San Martín Limatik Guayaquilera laguntza ekartzera abiatu zen, baina Ekuadoreko independentzia Bolívarrek bidalitako gudarostearekin sendotu zen, Pichincha-ko guduan (1822).\nSan Martín Perutik erretiratu zen indar abertzaleen batasuna erraztearren. Bolívar espainiarrei garaitu zitzaien Junín-en (1824) eta, handik gutxira, José de Sucre haren ordezkariak behin betiko garaipena erdietsi zuen Ayacucho-n, 1824ko abenduaren 9an. Gudu horrek bai Peruren eta bai kontinenteosoaren independentzia berretsi zuen. Goi Peruko azken gordelekuan bilduriko erregetiarrek ez zieten buru egin independentzia zaleei.. . Mexikoren independentzia Morelos eta Hidalgoren jazarraldia XVIII.. endeko herri matxinadekin zuzenki loturik ageri dira. Vicente Guerrero herri gerrillariaren aurka ziharduen erregetiarren gudalburuak, Agustín de Iturbide kreoleak, harekin ituna egitea erabaki zuen. Gizarte sektore guztiek, baita erregeordeak ere, elkar aditze haren ondorioz sinaturiko Igualako Plana onartu zuten; hartan erabakitakoaren arabera, Mexikok independentzia erdietsi behar zuen baina monarkia-gobernu batekin, haren buruan Fernando VII.a bera izan zitekeen printze bat izan behar zuelarik.\nKoroak uko egin zion Iturbideren proposamenari eta Iturbide bera enperadore izendatu zuten Agustin I.a izenarekin. Geroagoko desadostasun politikoen ondorioz enperadorea hil eta Mexiko errepublika federal gisa eratu zen.. . Ertamerika Mexikoren burujabetza eredua jarraitu zuten Eramerikan. Guatemalako kapitain jenerala buru zuen batzorde batek Espainiatik bereiztea erabaki zuen. Baina Iturbidek bidalitako gudarosteak bere inperioari erantsi zizkion lurralde horiek. Enperadorearen heriotzarekin eskualdeak independentzia eskuratu zuen eta herrialde burujabe gisa eratu zen Provincias Unidas de Centroamérica izenarekin. 1840an lehengo lurraldeen berezitasunak gailendu ziren eta, batasuna hautsirik, egungo bost herrialdeak eratu ziren: Guatemala, El Salvador, Nikaragua, Costa Rica eta Honduras.Napoleonen gudarosteak Iberiako penintsula okupatu izanak bestelako ondorioak izan zituen Portugalen eta bere Ameriketako lurraldeen arteko harremanetan.\nGorte osoa, Juan VI.a buru zuela, Brasilera aldatu zen. Herrialde hura erreinu autonomo gisa eratu zen, metropolikoaren berdin eta pare. Juan erregea 1821ean itzuli zen Portugalera eta han Pedro semea utzi zuen erregeorde moduan. Handik urtebera, erabaki guztiak baliogabetu eta gizarte kreolearen babesarekin Pedrok Brasilen guztizko burujabetasuna aldarrikatu zuen Ipiringa ibaiaren ertzean, hori dela eta Ipiringako Oihua izenez ezagutzen den ekitaldian.\nBatzar nazional batek baliotasuna eman zion erabakiari eta Brasilgo lehen enperadore izendatu zuen printzea, Pedro I.a izenarekin. 1825ean Portugalek Brasil ezagutu zuen eta, hortaz, modu baketsuan iritsi zen independentzia.\nNapoleonen gudarosteak Iberiako penintsula okupatu izanak bestelako ondorioak izan zituen Portugalen eta bere Ameriketako lurraldeen arteko harremanetan.


Published on 2014(e)ko martxoak 26 in Sailkatugabeak. 0 Comments\nDatorren igandean, martxoak 30, San Jose Komentua zenaren kaperako aretoa ahots hutsez egindako musikaz beteko da berriro. Iazko irailean mezu bat jaso genuen Urretxutik, Goiargi Abesbatzak antolatzen duen Udazkeneko Jaialdian parte hartzeko gonbitea zen. Diskoaren grabaketatik bi asteetara soilik izan arren berehala aho batez baiezkoa eman genien. Urtean zehar egindako ekitaldi ezberdinetan eskainitako obrak eman genituen eta benetan kontzertu polita izan zen guretzat, Urretxuko parrokiako akustika ederraz gozatzeko aukera izan genuelarik.\nOrain beraien txanda dator eta egitarau zabal bat ekarriko Zumarraga eta Urretxuko abeslariak biltzen duen kuro honek. Obra sakroekin ekingo diote kontzertuari, gaur egun egileen lanekin (Gjeilo, Vila, Antognini eta Molfino). Bigarren atal batean bidaiatzeko aukera izango dugu Kubako eta Filipinetako musika entzungai izango dugularik. Kontzertuaren azken atal euskal musikaz betea egongo da, euskal musikagile ezberdinen lanekin, besteak beste Xabier Sarasola, Josu Elberdin eta Zumarragan jaiotako Busca Sagastizabal. Hemen duzue egitarau osoa.\nSANCTUS-BENEDICTUS J. Vila\nO MAGNUM MISTERIUM I. Antognini\nOJOS BRUJOS E. Silva\nUNA PENA NUEVAMENTE R. Guastavino\nROSAS PANDAN G. Hernandez\nXARMANGARRIA S. Salaberri\nSAGARRAREN I. Busca Sagastizabal\nERRUKARRIA X. Sarasola\nZURE BOZA X. Sarasola\nIZAR EDERRAK J. Elberdin\nSARATARRA J. M. Gzlez Bastida\nARITZ ADARREAN/KATTALIN J. Ezkurra\nKontzertua arratsaldeko 19:00etan hasiko da. Denak zaudete gonbidatuta\nPublished on 2013(e)ko uztailak 30 in Sailkatugabeak. 0 Comments\nAbuztuarekin batera Zumaiako Musika Jaialdia dator. Urtez urte hainbat ekitaldi egin ditugu eta aurten kontzertu ezberdin bat proposatu nahi dizuegu. Txomin Agirrek Zumaian “Kresala” eta Garoa” nobelak idatzi zituenean ez zuen pentsatuko euskal literatura berritu egingo zuenik. Herriko pertsona xumeak jarri zituen bere eleberrien protagonista.\nBi nobela hauek ardatz hartuta musika herrikoian oinarrituko den kontzertu bat eskaini nahi dizuegu. Herriaren sustraietatik sortutako hainbat abesti ezagun entzuteko aukera izango duzue: Itsasoan laino dago, Andre Madalen, Axuri beltza… Zenbait kasutan Txomin Agirreren garaiko musikagileak moldatutakoak, beste kasuetan ordea gaur egungo musikagileek doinu zahar hauei idatzitako jantzi berriak entzuteko aukera izango duzue. Hor egongo dira Davida Azurza, Javier Busto eta Junkal Guerreroren lanak.\nIstorioarekin lotuta ere entzungo ditugu beste estiloko obrak, Mercedes Sosak zabaldu zuen Ariel Ramirecen “Alfonsina y el mar” abestia eta Albert Alcarezek idatzitako “Nunc dimittis” obrak adibidez. Estrenaldi bat ere izango dugu kontzertu honetan, Gipuzkoako Abesbatzen Federazioan antolatzen duen “Sorkuntza Koralerako Languntzak” programaren barruan gure korukide den Iker Gonzalezek idatzitako “Itxaso ta eguzkia” obra. Balendiñe Albizuk idatzitako olerki batean oinarritzen da eta bertan koruaren ahotsez gain pianoa eta klarinetea entzungo dira.\nEkitaldi honetan, Amaia Aldarruren zuzendaritzapean egongo den San Pedro Abesbatzaz gain, Mari Carmen Azpeitia piano-jolea, Mikel Emezabal klarinete-jolea, Manu Aguilar gitarra-jolea eta Ioseba Matias albokaria parte hartuko dute. Astindu taldekoek ere izango dute bere lekua emanaldi honetan eta emanaldi osoan zehar Distira Argazki taldekoek egindako argazkiak proiektatuko dira musikari laguntzeko.\nDenok zaudete gonbidatuta\nPublished on 2013(e)ko ekainak 19 in Sailkatugabeak. 0 Comments Tags: Beheko Plaza Abesbatza, Mari Kalea, san pedro abesbatza.\nEkainaren 21ean ospatzen da munduan zehar Musikaren Eguna. Egun bat geroago, larunbata ekainak 22, eskainiko dugu Beheko Plaza Aesbatzako kideen batera azken urteetan ohiko bihurtu den Mari Kaleko gau kontzertua.\nGure aldetik estilo esberdinetako obrak eskainiko ditugu. Berri honen izenburuak dioen modura Mari Kaletik abiatu eta New York-eko Harlem auzora iritxiko gara, musika lagun. Eskainiko dugun lehen abestia zumaiar kutsua duela esan genezake, bere izena bakarri ikusi behar da “Ardantzako pikuak”. Abesti honen hitzak Balendiñe Albisurenak dira eta musika berriz koruko kide den Iker Gonzalezena. Belendiñek ume kontuak ekarriko dizkigu, Ardantza baserriaren inguruan dauden pikuak lapurtzera joaten zireneko komeriak, hain zuzen. Bigarren abestiaren doinua Resurrección Maria de Azkuek bildutako bat da eta doinu herrikoi hau gaurko musikaz jantzi jantzi duena Junkal Guerrero musikagile andoaindarra izan da. Euskal abestien artean ezagunetakoa dugu “Maritxu nora zoaz” hitz berdinei jarritako doinu ezberdinekin gainera. Bi doinu ezagunenak agertuko zaizkigu Javier Bustok egindako moldaketan, bere egilearen estiloari jarraituz doinu herrikoiak eta harmonia berriak uztartuko dira abesti honetan.\nHarlem auzoan amaituko dugula esan dugu baina aurrez Kuba eta Argentina bisitatuko ditugu. Abesti herrikoien egileak askotan ahaztu egiten dira mendeen iluntasunean. Sindo Garay-ren musika “trova” deritzan estilo herrikoia oinarritzen da eta ikasketa musikalak burutu ez izan arren, guztien miresmena lortu zuen. Bere abestien artean ezagunenetako bat eskainiko dizuegu, “La tarde” izenburua duena. Askotan musikagilearen izena abeslariaren izenaren hitzalpean geratzen da, hurrengo abestia honen adibide dugu. “Alfonsina y el mar” aipatzen badegu, ziurrenik Mercedes Sosa-ren izena etoriko zaizue burura, abesti hau abestu zuen lehenengo pertsona. Ez zen ordea berea abesti hau, bere egilea Ariel Ramirez izan zen. Argentinako musikagile honek bertako herri musika indartzen zaiatu zen, musika tresna herrikoien lan eginez.\nAzken bi abestiek berriz New York-eko Harlem-era eramango gaituzte. L. Tyson eta L. Scott-ek idatzitako “Feel good” eta R.Ray-k idatzitako “He never failed me yet” abestiak gaur egungo gospel musikaren bi adibide ditugu, biak erritmoz beteak. Kontzertuari amiera emateko etxera bueltatuko garela esan dezakegu, bi koruek batera Mikel Laboak idatzitako 2Nerea izango zen” abesti ezaguna eskainiko baitugu Javier Bustoren moldaketan.\nPianoan Mari Carmen Azpeitia izango dugu eta gitarran berriz Manu Aguilar. Zuzendari bezala, nola ez, Amaia Aldalur. Denok zaudete gonbidatuta…\nPublished on 2013(e)ko maiatzak 29 in Kontzertuak. 0 Comments Tags: eskifaia abesbatza, itsasoaren ahotsa, olatu talka, san pedro abesbatza.\nPasa den larunbatean, maiatzak 25 Olatu Talka egitarauaren barne, Zumaiako komentuan “Itsasoaren Ahotsak” izeneko kontzertua eskeini genuen Hondarribiko ESKIFAIA abesbatzarekin. Sekulako plazerra izan zen beraiekin batera abestea eta baita “plaza” jendez beterik ikustea. Gure aldetik eskerrik asko kontzertura etorri zinetenoi eta nola ez Eskifaia abesbatzari gure gonbidapena onartzeagatik.\nPublished on 2013(e)ko maiatzak 22 in Sailkatugabeak. 0 Comments\nAsteburu honetan hainbat ekitaldi egingo dira Donostia 2016-k sustatzen duen “Olatu Talka” izeneko ekimenean. Horietako bat izango da larunbatean Komentuan izango dugun kontzertu berezia, “Itsasoaren ahotsak..” izenburupean datorrena. Bertan Hondarribiko Eskifaia Abesbatza entzuteko aukera izango dugu, talde hau historikotzat jo dezakegu 1978an sortu baitzen Javier Busto zuzendari eta musikagile ezagunaren eskutik. Hainbat lehiaketetan parte hartu izan du bere bizitza luzean besteak beste Tolosako Nazioarteko Lehiaketa esanguratsuan.\nPublished on 2013(e)ko maiatzak 9 in Sailkatugabeak. 0 Comments\nEgun hauetan kaleratu da Euskal Herriko Abesbatzen Elkarteak argitaratzen duen “Kantuz” aldizkariko 100. zenbakia. Zenbaki borobila eta urteetan egindako lanaren adibide. Oraingoan gainera gure koruarekin zein Zumaiarekin lotutako berri ezberdinak agertzen dira.\nPublished on 2013(e)ko apirilak 1 in Sailkatugabeak. 0 Comments\nDatozen egunetan Zumaia kolore urdinez jantziko da eta kresal kutsua hartuko du: San Telmoak datoz. Gure herriko kaleak musikaz beteko dira eta doinu guztien artean bat izango da bereziena: San Telmo Martxa. Baina, nork idatzi zuen? Nondik sortu zen gure barrenak mugitu arazten dituen doinu hau? Txikitatik nire buruari egin diodan galdera izan da eta zoritxarrez oraindik ez diot erantzunik aurkitu. Bandako partaide ohiei galdetuta erantzuten dute “Marcha a la Virgen de Lidón” zela jatorriz guk San Telmo Martxa bezala ezagutzen duguna. Bandako artxiboan ordea ez dago partitura originalik eta ez dago bere egilearen arrastorik.\nPublished on 2012(e)ko abenduak 31 in Sailkatugabeak. 0 Comments\nKantuz kantu, egunez egun 2012 bere hondarretan dugu. Hau ere musikaz betetako urtea izan da, honetan behintzat ez dugu krisiaren olatuen eragina izan. Urtero bezala begirada txiki bat bota nahi diogu egindakoari, ez iraganean geratzeko asmoz, egindakoa etorkizunean egingo dugunaren oinarri izatea nahi dugulako baizik.\nPublished on 2012(e)ko abenduak 20 in Sailkatugabeak. 0 Comments\nGabonak datoz,usadioz betetako egunak,azken urteetan ia usadio bihurtu da guretzat Gabon Kontzertu bat eskaintzea.Aurten Usurbilen eskainiko dugu bertako Zumarte Musika Eskolako beste hiru koruekin batera. Bitxikeria moduan esan daiteke 2009an Errenteriako Gabon Abestien Lehiaketan parte hartu genuenean, Zumarte Gazte koruak ere hartu zuela,beraiek talde herrikoien artean. Ez bakarrik parte hartu, beraiek ere beraien mailan irabazi baitzuten.\nPublished on 2012(e)ko urriak 17 in Sailkatugabeak. 0 Comments\nAzaroaren atarian gaudenean, Tolosa abesbatzen musikaren oihartzunak hartu du. 44 urte igaro dira bertan Nazioarteko Abesbatza Lehiaketa ospatzen hasi zirenetik, urte guzti hauetan zehar mundu guztiko abesbatzek bere doinuak eta folklorea ekarri izan dute abesbatzen munduan geneukan ikuspegia zeharo zabalduz.\nNismkesjue(e)k 125 urte Aita Donostia jaio zela… bidalketan\nIbon(e)k Igarotako urteari begira… bidalketan\nspabesbatza(e)k Kantuz kantu… bidalketan\nRosa(e)k Kantuz kantu… bidalketan


Vicomtech-IK4 alegiazko errealitatearen aplikazioak errehabilitaziorako eremuan bi ekitaldi antolatzen ari da.\nVicomtech-IK4 gogotsu dabil aplikazio medikuen sektorean Alegiazko Errealitatearen teknologien aplikazioen eremuan. HYPER proiektuaren ekimenen barnean, nazioarteko bi ekitaldiren antolakuntzan murgilduta gabiltza:\nAlessandro De Mauro doktoreak "Games and Creativity for Neurorehabilitation" saio berezia zuzenduko du "ICNR 2012 - International Conference on Neurorehabilitation Converging Clinical and Engineering Research" ekitaldiaren baitan (azaroaren 14tik 16ra ospatuko da. Informazio gehiagorako).\nVicomtech-IK4k saio berezia antolatuko du "Errehabilitaziorako Errealitate Areagotuko Teknologia"ri buruz, udako kurtsoen baitan Neuroerrehabilitazioaren inguruan. Kurtso hauek Zaragozan ospatuko dira irailaren 16tik 21era. Informazio gehiagorako.\nErreferentziko beste Weborri bat:


Sindikatuek diote "ez" diotela inoiz "gurea denari, gure eskubideei" uko egingo - Sakana - Guaixe.eus\nSindikatuek diote "ez" diotela inoiz "gurea denari, gure eskubideei" uko egingo\nGuaixe 2020-01-22 19:11\nIruñeko Gaztelu plazan aurkeztu zituzten atxikimenduak, 30eko manifestazioa abiatuko den tokian.\nGreba orokorra babesten duten sindikatuen ordezkariek “Nafarroako langileok datorren ilbeltzaren 30ean lantokiak husteko eta kaleak betetzera” hots egin dute.\nELA, LAB, STEILAS eta ESK sindikatuetako ordezkariek atzo jakinarazi zutenez, ilbeltzaren 30eko greba orokorrarekin Nafarroako 150 enpresa baino gehiagotako langileen ordezkariek bat egiten dute. “Nafarroan ehunka langile atxikitzen ari dira hilaren 30ean eginen dugun greba orokorrera. Langileak 30ean kalera aterako direla argi esaten ari dira enpresa batzordeetan onartzen ari diren mozioetan”.\nEuskal gehiengo sindikaleko ordezkariek azaldu zutenez, “sindikatu batzuek mobilizazioari uko egitea eskatzen digute. Guk aldiz eznahikoak eta partzialak diren neurriak ez ditugu onartzen. Inoiz ez diogulako uko egingo gurea denari, gure eskubideei”. Heldu den asteko deialdiarekin “oinarrizko” eskaerak eginen dituztela gaztigatu zuten: 1.200 euroko gutxieneko soldata, 35 orduko lanaldia, soldata arrakalarekin bukatzea eta subrogazioa azpikontratetan aldarrikapen justuak dira, oinarrizkoak. Beraz, greba orokorrarekin bat egin duten sindikatuendako, “unea egokia da mobilizazioaren bidez gure aldarrikapenak errealitate bilakatzeko. Denon artean lor dezakegu!”\nGreba deitzaileen iritziz, “gehiengo sozialaren alde gobernatzeko unea da. Egun onartuak ditugun eskubideak langileok urteetan aurrera eramandako borrokei esker lortu dira. Borrokarako grina hori baldin badugu gurea dena lor dezakegu”. Horregatik guztiagatik langile nafarrei ilbeltzaren 30ean greba egitera eta mobilizazioetan parte hartzera deitu dituzte.\nSakanako enpresen atxikimendua\nElectricidad Ramos y Cia S.L.\nAceros Moldeados de Lakuntza, S.A.\nGuerra Manutencion Guema, S.A.\nLakuntza Calor Group


EH Bilduk eta Elkarrekin Donostiak kritikatu egin dute obraren kudeaketa | Kultura | Berria\nAurrez hainbat eragilek egin moduan, EH Bildu eta Elkarrekin Donostia udal taldeek ere kezka eta desadostasuna adierazi dute Cristina Iglesiasen obraren harira, Santa Klara uhartea kudeatzeko Donostiako Udalak eta proiektuaren sustatzaileek hartutako neurriekin. Irla babes bereziko eremua dela gogorarazi dute, eta, aste honetan bertan bisitariak hartzen hasiko denez, babes neurriak hartzeko eskatu dute.\nBisitetarako epe ertain-luzeko irizpideak argitzeko eskatu diote talde politikoek udalari, eta erabilera espezifikoen plan bat egiteko. Baina, batez ere, galdegin diote beharrezko urratsak egin ditzala, «uhartearen balio paisajistikoa, ekologikoa eta geologikoa kontuan hartuta», Santa Klara-Igeldo ingurua Natura 2000 sarean integratzeko.\nBi alderdiek adierazi dutenez, egitasmoaren berri izan zutenetik eskatu zioten alkateari uhartea babesteko premiazko neurriak har zitzala. Zehazki, hiru txosten argitaratzeko eskatu zioten: ingurumen inpaktuarena, itsasargiaren barruko industria ondarearen azterketarena, eta proiektuaren plan ekonomikoarena. Eta dena argitu artean obrak geldiarazteko ere bai. «Baina Donostiako Udal Gobernuak, prentsan han eta hemen adierazi duenaz gain, ez du berariazko planik aurkeztu», gaitzetsi dute. Oposizioari informaziorik helarazi ez izana ere egotzi diote EAJk eta PSE-EEk osatutako udal gobernuari.\nGaur arteko kudeaketaz, hiru kritika egin dituzte EH Bildu eta Elkarrekin Donostia alderdiek. Batetik, lanek «txikizioak» eragin dituztela salatu dute. «Alkateak behin eta berriz esaten zuen esku hartzeak eraikinaren barrualdeari bakarrik eragingo ziola, baina ez da horrela izan». Eta hondakinen kudeaketa «arduragabea» izan dela adierazi dute, «hondakinak errez eta hondakinen ordenantzaren arauen hauste larria eginez».\nAldi berean, gogorarazi dute proiektuak ez dituela betetzen Eraikitako Hiri Ondarea Babesteko Plan Bereziaren baldintzak. Izan ere, arau horren arabera, eraikinaren horma nagusiak bere horretan mantendu behar dira, baina EH Bilduk eta Elkarrekin Donostia udal taldeek salatu dute «lehen ez zegoen ate bat» ireki dutela. Bada, arau hauste horren aurrean, udalari egotzi diote «beste aldera begiratu» izana.\nAzkenik, egitasmoaren gehiegizko gastua ere kritikatu dute. Izan ere, lanak bost milioi euroko aurrekontua izan badu ere, salatu dute «etengabe diru sail berriak onartu dituztela». Eta gaineratu dute udaleko idazkari eta kontu hartzaileek «legez kontrako ohartarazpen ugari» egin dituztela diru sail horiei lotuta. Horiek horrela, EH Bilduren eta Elkarrekin Donostiaren hitzetan, ez da «onargarria» hasieran 1,5 milioi euroko aurrekontua zuen proiektu batek azkenean bost milioi euroko kostua izatea.


By Erredakzioa|2021-07-27T09:48:59+02:0027 uztaila, 2021|\nIrailaren 1etik 11ra luzatuko den Veneziako 78. Zinemaldian lehiatzeko hautatu dute Mikel Gurrea zinemagile donostiarraren Heltzear laburra. 2000. urteko Donostian, euskal gatazka aktiboaren testuinguruan, girotutako filma aurtengo Kimuak katalogoko zortzi lanen artean dago, eta Venezian parte hartzen duen euskarazko lehen ekoizpena izango da.\nSara izeneko hamabost urteko eskalatzailea da Heltzear laburreko protagonista. Alboan ez duen nebarentzako gutun bat idatziko du bere bizitzako igoerarik zailenari aurre egiteko entrenatzen duen bitartean. Filma Donostian, Andoainen eta Diman errodatu zuten, eta aktore ez diren Haizea Oses, Mikel Arruti eta Oier de Santiago gazteek antzeztu dituzte pertsonaia nagusien paperak.\nBada, donostiarraren laugarren film laburra Kimuak katalogorako hautatu zuten iragan ekainean, eta Euskadiko Filmategiaren banaketa sarearen bidez, Veneziako Zinemaldiraino helduko da irailean. Hilaren 1etik 11ra ospatuko dute festibalaren 78. ekitaldia, eta sortzaile euskaldunaren ekoizpena Orizzonti atalean lehiatuko da. Hain zuzen, jaialdi italiar entzutetsuan parte hartzen duen euskarazko lehen proposamena izango da.\nGurreak Bartzelonan egin zituen ikus-entzunezko ikasketak, eta handik Londresera joan zen zinemagintzan masterra egitera. Primo (2008), The cats on the roof (2009), Red in the water (2010) eta Foxes (2015) film laburrak zuzendu ditu orain arte, azken hori ere Kimuak katalogorako hautatua izan zen, eta 2017tik Suro izeneko bere lehen film luzea garatzen ari da. Uda honetan errodatuko dute, eta Irusoin ekoiztetxearekin batera, Lastor Media eta Malmo Pictures produkzio etxeek babestu dute proiektua. 2016an, hain zuzen, Tabakalerak, Donostia Zinemaldiak eta Elias Querejeta Zine Eskolak kudeatutako Ikusmira Berriak egonaldi-programan hartu zuen parte Gurreak lana garatzeko.\n40 urte bete ditu Iruñeko Golem Aretoak


Iberdrola Clientes App-a Deskubri itzazu abantaila guztiak! - IBERDROLA\nVentajas App EU\nHemen aurkezten dizugu Iberdrolaren App berria\nKudea itzazu erraz zure kontratu guztiak zure sakelako telefonotik. Deskubritu ezazu zein erraza den zure kontsumoa eta fakturetara sartzea. Gainera, Etxe Adimendunaren funtzionalitate berriak sartu ditugu.\nDeskargatu ezazu App-a\nDeskubri itzazu aplikazioa zure android-ean edo iPhone-an deskargatzearen abantailak\nSar zaitez zure kontsumoari buruzko informazioan.\nEgin itzazu kudeaketa guztiak zure sakelako telefonotik.\nAdministra itzazu zure etxeko gailu adimendunak.\nKontsulta itzazu zure kontsumoaren datuak\nZure kontratu guztiei buruzko informazio zehatza izango duzu, eta une oro izango duzu zure kontsumoaren berri App-ean bertan. Horrela, ahalik eta etekinik handiena atera ahal izango diozu zure planari.\nKudea itzazu erraz zure produktuak\nApp berriarekin, funtzionalitate berriak sartu ditugu erosoago ibil zaitezen. Orain eskura izango duzu beti zure kontratu guztien kudeaketa. Zure zerbitzuak kudea ditzakezu, erraz alda dezakezu zure plana eta potentzia aldatu, zauden lekuan zaudela.\nEgon zaitez eroso etxean une oro\nEtxe Adimendunaren gailu guztiak erraz administratzeak ematen dizkizun abantailei esker, APPa instalatu eta lehen minututik optimizatu ahal izango duzu zure kontsumoa.


Espainia aldeko eskualdun ainaiak\nEspainia-ko gerla hori sortu zutenek, edo beintzat haien benedikatzaile den Dr. Goma kardanalak, gerla hori Gurutzekunde (Croisade) dela erran dute.\nGurutzekundeak, gurutzearen defenditzaile erran nahi baitu; giristinotasunaren, Kristoren erlisionearen defenditzailea.\nGurutzekunde (Croisade) izen hori, badakikezue noiz sortu zen: aintzaina-aldietan, turkiarrak, Giristinoen etsai herratuak zirelarik, beren menpean zituzten Jerusalen-eko Lur-sainduak.\nEta menpetasun horren kentzeko ta Lur-Saindu haik Aita Sainduarentzat irabatzeko, bildu zen Gurutzendun soldadu-talde aundi bat, eta hoiek, gerla gogor baten bidez, zapatu zuten turkiarra eta nagusitu ziren Lur-Saindu aietzaz.\nBeraz, Espainia-ko fachistak ere, Dr. Goma-k dionez, Gurutzendunak dire eta beren egiteko nagusia, giristinotasunaren alde gudukatzea dute.\nEgi-antzeko gezur hori, atz-errietan batez ere edatzeko ta zabaltzeko aaleginak egin dituzte; eta artaratuko ziren, noski, gezurrari, gehienez bezela, estalpean zilo bat agertu ezpalitzaio. Zulo hori, orainkotan, Eskual-herria du. Ikus.\nMilitar-fachista hoiek egiazko Gurutzedunak balire, beren egiteko nagusienetako bat auche lukete: Espainia-ko Laterri (Etat) osoan, giristinoeri ta giristinotasunari lagun egin; Laterri hortan diren Erri-alde giristinoenak, tchalokatu ta loriatu, eta eman eredutzat (imitagarritzat) bertzeeri, giristinotasunean atzeracheago ta epelcheago diren Erri-aldeeri.\nEzten ori ala? Eztea ori legezko?\nBada, Espainia-ko militar fachistek, horiche, ber-horiche egin dute, bainan iruntzitara, binperretara, atzekoz-aitzinera. Espainia-ko laterrian den Erri-alderik giristinoena ta birtutetsuena (Eskual-herria), horiche atakatu dute herrarik eta gorrotorik aundienez.\nOr agertu du, konpondu ezinezko zilo aundi eta ageria, militar-fachisten gezur-estalki ark.\nEspainia-ko Laterrian, >Eri-alderik giristinoena, baketzuena, Langileena, birtutetsuena, Eskual-herria zutela diogu: hori Espainiar eta Espainiar eztiren orok aitortu dute ta aitortzen dute.\nBeraz, Gurutzedunoak egiaz ari izan balira, gerla piztu zutenean, leenbiziko oiu-itzetan (proclamations), hau erran behar zukeen:\nGure egitekorik nagusiena, Espainiako Laterri osoan giristinotasuna, bakea ta langiletasuna edatzea ta indartzea dugu. Beraz birtute hoik dituzten jendeak eta Erriak (eskualdunak eta Eskual-herria bereziki), begozi lasai, begozi trankil, gure baitan ezpaitute aurkituko laguntasun eta anaitasunik beroena baizik.\nItz hoik militar-fachistek gogoz eta fede onez erran balituzte, eskualdunek, beren aldiz, alegin guztiak egingo zituzketen Eskual-herriak baketan iraun zezan, gerla izigarri orren su-garrak Eskual-herrira edatu etzitezin.\nOrduan Gasteiz-ko Apezpiku jauna gorenetik, aren atzean eskual-apez guziak, eta ondoren Eskual-herri osoa, lanean eta Jainkoari otoitz egiten ari izango ziratekeen, gerla, aalik lasterren, kalterik gutienez, eta giristinotasunaren onerakoen bukatu zedin.\nEta baliteke, orduan, eskualdunen lan, otoitz eta bitartekotasunari esker, gerla orrek ekarri dituen odol-ichurtze ta nigarrak aunitz gutiago izaitea!\nBainan, gorago erran dugun bezala, Gurutzedunak , izen au gezurrez baitaramate giristinotasunak agintzen duenez bertzera, guziz kontrara jokatu dute.\nGerla asi baino leenago ere agertua zuten: beren herra ta gorrotorik aundiena, eskualdunen kontra zutela, eskualmaitatzaileen kontra, Eskual-herria Jainko ta Lege-zaarpean ezartea bertze politikarik eztutenen kontra.\nEta, erran-eta-egin: Iruña-n (Naparroa-n) gezur-gurutzedunak nagusitu zirenean, leen egitekoa, eskual-maitatzaileen kontra aal zuten guzia egitea izan zuten.\nPresondegiratu zituzten aunitz; il bertze batzu; biltzar-etcheak, kazeta-etcheak eta etche hoietan zituzten tresna ta ontasun guziak ooindu edo puskatu zizkieten...\nHori egin zuten gerlaren astean; eta hori egin dute, gero ere, gezur-gurutzedunok: hori egin diete eskual-maitatzaileeri; Jainko ta Lege-zaarra defenditzeaz bertze politikarik eztuteneri: Eskual-herria defenditzeaz bertze egitekorik eztuten eskualduneri.\nGurutzekundea dela militar-fachisten politika ta hoiek sortu duten gerla? Gezurra, gezurra eta gezurra.\nOARRA. Irakurgai hau, 84 garren Euzko-Deya-n agertu zigutena baino leenago argitaratzekoa zen.\nEta 84 garreneko hori aipatu dugun ezkero, han agertu ele-oker batzu zuzendu ditzagun:\n(Erdaldunek) ESKUAL odolez... ESKUAL giza-odolez loituak dituztela erraiten zuen Euzko Deya-k; baina erran behar zukeena hau zen: (Erdaldunek) ESKUAK odolez... ESKUAK giza-odolez loituak dituztela.


EH Bilduk lau eserleku irabazi ditu, eta alternatiba gisa sendotu da | Politika | Berria\nEusko Legebiltzarrerako hauteskundeak. EH Bildu\nBotoetan hazi den alderdi bakarra izan da koalizio subiranista. Eserleku bat irabazi du Araban, beste bat Gipuzkoan, eta bi Bizkaian. 2012ko emaitza historikoak hobetzea lortu du koalizioak\nMaddalen Iriarte lehendakarigaia, Mikel Otero Arabako zerrendaburuarekin, atzo, emaitzak ospatzen. JON URBE / FOKU Tamaina handiagoan ikusi\nAraba: Mikel Otero, Eva Blanco de Angulo, Josu Estarrona, Maria Garde, Unai Fernandez de Betoño, Itxaso Etxebarria.\nBizkaia: Jasone Agirre, Iker Casanova, Pazis Garcia, Leire Pinedo, Julen Arzuaga, Ikoitz Arrese, Diana Urrea.\nGipuzkoa: Maddalen Iriarte, Nerea Kortajarena, Arkaitz Rodriguez, Lore Martinez, Andres Rodriguez, Ibai Iriarte, Oihana Etxebarrieta, Eraitz Saez de Egilaz, Rebeka Ubera.\nEmaitza historikoak lortu ditu EH Bilduk, eta oso indartuta irten da igandeko hauteskundeetatik. Lau eserleku irabazi ditu, eta 22 ordezkari izango ditu legebiltzarrean. Azken urteotako hauteskunde deialdietako goranzko joerari eutsi dio koalizio subiranistak, eta EAJren alternatiba gisa sendotzea lortu du. Azpimarratzekoa da EH Bildu izan dela botoetan hazi den alderdi bakarra: duela lau urteko bozekin alderatuta, 23.000 boto inguru irabazi ditu, eta boto portzentajean %6 igo da. Hori horrela, Eusko Legebiltzarreko bigarren indarra izango da berriro EH Bildu, baina joan den legealdian baino indar handiagoa izango du.\nHauteskundeetako parte hartzea nabarmen jaitsi bada ere, botoetan gora egitea lortu du koalizio subiranistak: 248.688 boto bildu ditu, botoen %27,84. 2016an baino 23.000 gehiago izan ditu orain. Eserlekuetan hiru herrialdeetan egin du gora koalizioak: Araban sei izango ditu (+1), Bizkaian zazpi (+2) eta Gipuzkoan bederatzi (+1).\nEusko Legebiltzarrerako hauteskunde batzuetan ezkerreko koalizio subiranista batek inoiz lortu duen emaitza onenetarikoa erdietsi du Maddalen Iriarteren hautagaitzak. 2012ko hauteskundeetan eta Laura Mintegi lehendakarigai zenean erdietsitako marka hobetzea lortu du, orduan 21 eserleku lortu baitzuen koalizioak. Lau urte geroago hiru eserleku galdu zituen koalizioak; orain lau irabazi ditu.\nHiru lurraldeetan gora\nBigarren indarra da EH Bildu hiru lurraldeetan. Araban, 30.886 boto eskuratu ditu (%24,88), duela lau urteko emaitzak nabarmen hobetuta. 2016an hirugarren indarra izan zen EH Bildu PPren atzetik, botoen %17,93rekin. Bizkaian, berriz, gorakada handiagoa izan da: botoen %23,94 lortu ditu, 112.443 boto eta 2016an baino 12.833 gehiago. Gipuzkoan ere gorakada handia izan du koalizio subiranistak, eta EAJtik lau mila botora geratu da. 105.359 boto eskuratu ditu EH Bilduk Gipuzkoan, botoen %35,18. Duela lau urteko emaitzak hobetu ditu lurralde horretan ere, 6.696 boto gehiago lortuta.\nArabako eta Gipuzkoako azken eserlekua lortzeko lehia estua izan da, eta, hasieran, boto zenbaketa nahiko aurreratuta egon denean, bi eserleku galdu ditu EH Bilduk. Haatik, emaitzen zenbaketa ixterako eserleku bat berreskuratu du, Bizkaitik. Nolanahi ere, hauteskunde emaitzen behin betiko emaitzak ostiralean jakingo dira, atzerrian bizi diren egoiliarren botoak zenbatzea falta delako. Azken eserlekua lortzeko lehia estua da oraindik ere Araban eta Bizkaian, eta boto horiek balantza alde batera edo bestera makurtu dezakete. Izan ere, azken aulkia lortzeko lehian 200 botoren aldea atera dio EAJk EH Bilduri Araban, eta 137 botoren aldea dago EH Bilduren eta PP eta Ciudadanos koalizioaren artean Bizkaian.\nLortutako emaitzekin «oso pozik» agertu zen atzo Iriarte EH Bilduko lehendakarigaia: «Inoizko emaitzarik hoberenak izan ditugu, kontuan izanda parte hartzea txikia izan dela». Iriartek eskua luzatu zien Euskal Herria «ezkerretik eta burujabetzatik» eraiki nahi duen orori, eta honako mezua helerazi zien: «Aldaketa hasi baino ez da egin. EH Bildu gero eta zabalagoa eta handiagoa izango da».


Gizarte langilea kontratatuko da 6 hilabetetarako, lanaldi osoa. - .: Legazpiko Udala :. Webgune ofiziala .: Ayuntamiento de Legazpia :.\nGizarte langilea kontratatuko da 6 hilabetetarako, lanaldi osoa.\nUrola garaia mankomunitatearen bitartez, legazpiko udalak enplegua sustatzeko diru-laguntza jaso du lanbidetik.\nGizarte langilea kontratatuko du 6 hilabetetarako; lanaldi osoa.\nLANBIDEN izena emateko epea irailaren 17an hasiko da eta irailaren 27an bukatuko da.\nLegazpiko Udalak sei hilabeteko lanaldi osoko kontratazio bat egingo du. Zehazki, ondorengo lanbide-profila izango duen pertsona kontratatuko da:\n* Gizarte langilea: Gizarte lanetan Diplomatua edo Gradoa.\n2. Kontratatuko diren pertsonen baldintzak:\nKontratatuko den pertsona Lanbide-Euskal Enplegu Zerbitzuan izena emandakoa izango da eta bertan enplegu-eskatzaile gisa azalduko da. Halaber, gizarte langile gisa gutxienez 6 hilabeteko esperientzia izan beharko du. Modu berean, honako hizkuntza eskakizuna bete behar du: Hizkuntzen Europako erreferentzi markoaren B2.\nModu berean, ondorengo kolektiboetako batekoa izango da:\n35 urteko edo hortik beherako langabeak.\n45 urtetik gorakoak, enplegu-eskatzaile gisa eta langabezia egoeran gutxienez 6 hilabete daramatzatenak.\nIraupen luzeko langabeak (Luzaroko langabetzat joko dira kontratatu aurreko 540 egunetan Lanbide-Euskal Enplegu Zerbitzuan lan-eskatzaile gisa inskribatuta egon eta langabezian gutxienez 360 egun eman dutenak).\nGizarte-bazterkeria jasateko arriskuan dauden pertsonak (diru-sarrerak bermatzeko errentaren titularrak, beren elkarbizitza-unitateko kideak, desgaitasunen bat dutenak, genero-indarkeriaren emakumezko biktimak,…).\n3. Kontratatuko den pertsona aukeratzea:\nAukeraketa prozesua, aurreko atalean ezarritako baldintzak betetzen dituzten eta Lanbidek kudeatzen duen lan-eskeintzan izena eman duten pertsonen artean egingo da.\nAukeraketa egiteko ondorengo baremoa erabiliko da:\nEmakumea: 3 puntu.\n55 urtetik gora: 6 puntu.\nDiru-sarrerak bermatzeko errentaren titularra: 3 puntu.\nIraupen luzeko langabea: 3 puntu.\nEskuratutako esperientzia eskatutakoa (6 hilabete) baino handiagoa bada: 6 hilabeteko puntu 1, gehienez 3 puntura arte (esperientzia 2 urtekoa edo gehiagokoa denean jasoko diren puntuak).\nBerdinketa emanez gero, lehentasuna adinez nagusienak izango du.


Gaiak: Zein jarrera dute gaurko gazteek berdintasunaren aurrean? Beldurretik erantzukizunera - Euskonews\nGaiak: Zein jarrera dute gaurko gazteek berdintasunaren aurrean? Beldurretik erantzukizunera\nARROYO RAMADA, Tamara\nEuskadiko Gazteriaren Kontseiluko Justizia eta Berdintasun Baldintzen teknikaria\n“Berdintasuna berdina den horretaz elikatzen da, ez ordea, desberdina den horretaz”\nArtikulu honen helburua ez da gazteek berdintasunaren aurrean bizi duten egoera soilik aztertzea, honen inguruan ikerketa eta dokumentu ugari idatzi direlako azken bolada honetan. Honen asmoa, pertsona gazteen artean berdintasunera iristeko bide positiboagoak irekitzea da; harreman osasuntsuagoak hain zuzen... izan liteke? Izenburua erabakitzerakoan nahastuta dauden gazteen irudia etorri zait burura, berdintasun hori zer ote den jakin nahian batzuk eta jakin nahi gabe beste batzuk. Elkarri ondo tratatzen diotela uste duten gazteak eta tratu txarrak berez, pertsona helduen kontu bat dela uste duten gazteak. Nire ustetan, askok ez dute gaur egungo egoeraz ideia argirik, non kokatu eta zein iritzi izan. Benetan ba al dakite zer den berdintasuna? Zer den sexismoa? Erantzule eta partaidetzat ikusten dute euren burua? Edo beste batzuek hartu behar lukete ardura hori? Argazkia: CC BY–banoootah_qtr\nAzkeneko bi urte hauetan sexu heziketa eta emakumeen aukako programak landu ditut sexologiako elkarte batekin batera ikastetxe ezberdinetan zehar. Eta bigarren gai honen inguruan –indarkeria– harritzekoa izan da gazteek agertu duten jarrera ezkorra eta neketsua, kasu gehienetan. Aurpegian antzematen zitzaien, baita egiten zituzten komentarioetan: hau badakigu... ez zait gaia gustatzen...hitz egin dezagun sexuaz... Zergatik? Nire ustez, indarkeria eta ezberdintasunak landu egin diren moduengatik. Gaia, beldurra eta erruaren bidetik landu da neurri handi batean eta honek, prebentzio izena hartu egin du.\nPrebentzio on bat, erantzukizuna sustatzetik etorriko da, aukera ezberdinak eta egoerei alternatiba sortzaileak eskainiz. Gazte bati ez zaiolako atsegin eta erraza izango tratu txarrak emango dituen pertsona bezala ikustea edota potentzialki biktima bezala sentitzea. Honek mina egin dezake eta honen aurrean babesteko beharra egongo da: ez zait interesatzen... badakit jotzea gaizki dagoela... nire mutilak ondo tratatzen nau... Jarrera hauekin batera, jarrera positiboak ere agertzen zituzten, ikasteko nahia eta euren kezkak elkarbanatzeko desioarekin batera. Hala ere, orokorrean, jarrera nahiko itxia ikusi dut eta horregatik lan egiten jarraitu behar da eta bide berriak pentsatu, poliki–poliki kontzientziak astintzen jarraitzeko eta eredua aldatzen joateko.\nBeraientzako eta bereziki, beraiekin. Ikerketa asko dago helduen sexismoarekiko, baina nerabezaroan eta gaztaroan gutxi ikertua izan da arazo sozial hau. Eta horregatik hau aintzat hartzea interesgarria litzateke garai ebolutibo honetan lehenengo harreman afektibo–sexualak emango direlako, non aurreneko aurreiritzi eta esperientziek helduaroan eragin zuzena izango duten. Baita identitate sexualaren lehen zutabeak eratuko dira ere: zein emakume/gizon izan nahi dudan?... Argazkia: CC BY–Kirstea\nTratu onen aldeko harremanak eraikitzeko orduan traba egiten duen beste jarrera bat gailentsunaren desioa izango da; hots, nire burua hobeto ikusiko dut, besteak baino hobea sentitzen naizen heinean. Honekin batera ere, esan beharra dago, kontsumismo garai hau harremanetara iritsi egin dela eta harremanak, hots, pertsonak kontsumitzera heldu garela, lotura osasuntsuak eratzeko zailtasun handiekin. Nire interesak asetzeko, nire bakardade sentimendutik alde egiteko etab. erabiliko dut bestea eta gainera, maite dudala esango diot neure buruari... Loturak izatearen zama saihestu nahi da eta paradojikoki, maitasuna eta bikotearen beharrean daude pertsona asko.\nDesioa. Hauxe da kontua. Desioa desio izaten jarraitzeko ezin da inoiz asetua izan, ez du inoiz forma zein errealitate bilakatu behar. Hortaz, errealitateari uko egingo diogu desiratzen jarraitzeko, berria den horrek bizitzeko irrika elikatzen duelako. Adikzio berria?\nHorretarako hainbat lan ildo azpimarratu nahiko nituzte: a) Sexu eta sexualitateen heziketa holistiko baten aldeko apustua. b) Gaurko gazteen egoera eta beharretara gehiago hurbildu eta berdintasuna duen arrazonamendua era positiboago batean landu. c) Ekintzak zein proiektuak ebaluatu eta autokritika sustatu. d) Berdintasunak dituen hutsuneak ez dira arazo sozial eta kolektibo hutsengatik etortzen. Inplikazio pertsonal eta pribatu bat beharrezkoa da ere. Gogoeta eta hausnarketa zintzoak.\nBaliteke hauen erantzunetan bide berriak topatzea... ala ez.


Uberan - Euskal Idazleen Elkartea - Kirmen Uribe Euskadiko Orkestrarekin ikusteko azken aukerak\nKirmen Uribe Euskadiko Orkestrarekin ikusteko azken aukerak\nKirmen Uribek Euskadiko Orkestrarekin emanaldiak eskaini ditu aste osoan zehar. Bilbao-New York Bilbao liburuko pasarteak irakurri ditu idazleak musikaz lagundurik. Gaur eta bihar azken emanaldiak eskainiko dira Donostian eta Gasteizen hurrenez hurren.\nAste honetan Donostian, Iruñean erta Bilbon emanaldiak eskaini ostean, azken emanaldi hauek ikusi ahal izango dira:\n- Gaur (martxoak 8) Donostian: Kursaal auditorioan 20:00etan.\n- Bihar (martxoak 9) Gasteizen: Principal antzokian 20:00etan.\nAntolatzaileek ekitaldia aurkezterakoan zabaldu dutenez, 'Kirmen Uribe estreinako aldiz dabil egunotan Euskadiko Orkestraren eszenatokietan. Bilbao-New York-Bilbao saritutako bere eleberriaren pasarteak kontatuko ditu, musika eta literatura bat egiteak izaera propioa duen arte-lana sortuko duelarik, bere osotasunean bi diziplina artistikoen elkartzea gainditu eta haratago doan arte-lana'.\nAlbistea Berrian eta Garan\nEmanaldiaren kritika Berrian\nBilbao-New York-Bilbao kritiken hemerotekan


Egitura argitzeko tenorea | Egitura argitzeko tenorea – iparraldekohitza\nGero eta zehaztuago daude Ipar Euskal Herriko elkargo berriaren ezaugarriak. Gobernantza, eskumenak eta finantzamenduari buruzko proposamenak erakutsiko dituzte gaur Hautetsien Kontseiluan.\nIpar Euskal Herriko egitura instituzional berria «gobernaezina» dela, kostalde eta barnealdearen artean desorekak eraginen dituela, hautetsi zenbaitek duten boterea galduko dutela… Askotariko aurreiritzi eta kezkak sortu ditu azken aste eta hilabeteotan Zuberoa, Lapurdi eta Baxenabarreko herri guziak bateratuko dituen hirialde elkargoak. Proiektua trabatzearen aurkako ahots gisa ikusi dira horietako anitz, baina finean, bazuten kezkarako oinarririk: orain arte ez dira instituzio berriari buruzko zertzelada batzuk baino argitaratu, eta argitu gabeko puntuak ere baziren, erraterako, egitura berriaren eskumen edota zerga sistemari buruz.\nLaster argituko dira zalantza horiek guziak, gaur aurkeztuko baitu Hautetsien Kontseiluan Ipar Euskal Herriko elkargoari buruzko proposamena prefetak. BERRIAk lehenago eskuratu ahal izan du Acadie kabineteak eta juristek hautetsiekin egindako bilkuren ondotik osatutako txostena, eta hori oinarritzat hartuta, egitura berriari buruzko azalpenak xehatu ditu.\nTxostenean argi uzten dute, nolanahi ere, bertan idatzitakoak proposamenak edo gomendioak baino ez direla, eta hautetsiek denborarekin garatu ahal izanen dituztela. Zenbait ataletan aukera posibleak ere zerrendatzen dituzte. Dokumentua osatzeko, bertzalde, Frantzian jada existitzen diren hirialde elkargo batzuk hartu dituzte oinarritzat juristek, Ipar Euskal Herriaren antzeko ezaugarriak dituztenak. Hona hemen, puntuz puntu, egitura berriaren ardatz nagusiak:\nNola batu 158 herri egitura bakar batean, aldi berean eraginkorra baina orekatua izateko gisan? Horixe dute herritar andana batek kezka nagusia. Izan ere, egitura berriaren boterea demografiaren arabera banatuko balitz, Ipar Euskal Herriko barnealdeak ez luke hitzik izanen. Alderantziz, boterea herrien arabera banatuz gero, ez litzateke aintzat hartuko kostaldeak duen biztanle kopurua. Zalantza horri aurre egiteko hiru instantziako hirialde elkargo bat proposatu dute juristek.\nElkargo kontseiluak izanen du hiruren artean botere handiena. Izan ere, hark hartuko ditu erabaki garrantzitsuak, eta aurrekontua ere hark bozkatuko du. 232 kidek osatuko dute elkargo kontseilua, honela banatuta: 72 eserleku herrien pisu demografikoaren arabera erabakiko dituzte, eta eserleku bana emanen diete hortik kanpo geldituriko 139 herriei —herrien arteko elkargo bat izanik, hala zehazten du legeak—. Horrek pisu sobera emanen die Zuberoa eta Baxenabarreko herriei, ordea. Eta orekatzeko 21 eserleku «gehigarri» banatuko dituzte «tokiko akordio» baten bidez, biztanle gehien duten herrien artean. Adibide batzuk emateagatik, hemezortzi eserleku lituzke Baionak, zazpi Hendaiak, bi Maulek eta bakarra Donibane Garazik. Barnealdeak, oro har, indar handiagoa izanen du, halere, anitz baitira biztanle gutiko herriak.\nBatzorde iraunkorrak orekatuko du barnealdeak duen pisu gehiegizkoa. Botere betearazlea izanen du instantzia horrek, eta 60 kidek osatuko dute —horien artean, presidente batek eta 15 presidenteordek—. Helburua da demografiaren arabera hautatzea horko eserlekuak, eta horretarako, sei bizi eremu markatu dituzte juristek, gaur egungo herri elkargoak oinarritzat hartuta. Horren arabera, Euskal Kosta-Aturrik 25 ordezkari lituzke batzorde iraunkorrean; Hego Lapurdik, hamahiru; Nafarroa Behereak, bost; Zuberoak, hiru… Elkargo kontseiluak harturiko erabakiak aitzina eramatea izanen da batzorde iraunkorraren lana, eta erabaki batzuk ere hartzen ahalko ditu, betiere elkargo kontseiluaren adostasunarekin.\nAuzapezen biltzarra litzateke hirugarren instantzia —hau existitu egiten da jada—. Bertan bilduko dira herrietako 158 alkateak, eta bereziki iritzia edota kontseiluak ematea izanen dute lana. Bertzalde, instantzia horrek lurraldetasuna bermatu lezake etorkizunean, elkargo kontseiluan aldaketarik balego. Izan ere, 2020tik aitzina baliteke elkargo kontseiluko kideak sufragio unibertsal bidez hautatzea. Hori gertatuko balitz, barnealdearen ahotsa segurtatuko luke auzapezen biltzarrak.\nBertze kezka bat ere bazuten hautetsi eta herritarrek: gaur egungo herri elkargoak bakarrean batuz gero, hautetsiak ez ote diren herrietatik urrunegi izanen. Arazo horri aterabidea emateko «kudeaketa lurraldeak» sortzea proposatu dute juristek. Gaur egungo herri elkargoen eremuak errespetatuko lituzkete kudeaketa lurralde horiek —hamar izanen dira, beraz—, eta elkargo kontseiluak erabakitako lanak praktikara eramateaz arduratuko lirateke. Adibidez, haurtzaindegiak kudeatzeaz edota ur zikinen garbitzeaz. Bi antolaketa motatakoak izan daitezke kudeaketa lurraldeak: lurralde polo izaerakoak edo lurralde antolaketarako erakunde publiko gisakoak. Lehenbizikoak hirialde elkargoaren menpeko lirateke, eta bigarrenak, berriz, sindikatu modura ariko lirateke, hirialde elkargoarekin hitzarmenean. 2020tik aitzina hamar lurraldetik sei bizi eremutara pasatzea ere proposatzen dute juristek, lanak bateratze aldera.\nGaur egun badagoen egitura batek bermatuko luke, bestalde, «gizarte zibilaren» kezkei erantzutea: Garapen Kontseiluak. Erakunde horrek jada errana du bere burua birpentsatu beharko duela paisaia instituzional berrian, eta horixe proposatzen dute txostenean ere. Halako lanak egiten ahalko ditu, adibidez: hirialde elkargoak aitzina eramandako politika publikoak aztertzea, herritarren parte hartzea sustatzea…\nIpar Euskal Herriko elkargoak derrigorrezkoak izanen ditu eskumen batzuk, eta bertze batzuk, aldiz, hautazkoak izanen ditu. 2020tik aitzina eskumen gehiago eskuratzeko aukera luke, bertzalde, eta departamenduari batzuk hartzekoa ere. Hona hemen derrigorrezkoak izanen dituen eskumenak: etxebizitza politikak sortu eta kudeatzea, aktibitate ekonomikoko guneak sortu eta kudeatzea, ur guneak kudeatu eta uholdeen prebentzioa eta lurraldeko hirigintza diagnosia eta plana egitea. Ura, ur zikinen garbitzea eta zaborren bilketa eta tratatzea ere nahitaezkoak izanen ditu 2020tik aitzina.\nBertze zenbait eskumen hautazkoak izanen ditu, baina horietarik hiru bederen hautatu beharko ditu: aireko eta harrabotsak sorturiko kutsaduraren aurkako lana, kirol eta kultur ekipamenduen sortzea, errepideen kudeaketa, eta ekintza soziala, adibidez. Azken hori garatzeko departamenduari eskatu beharko dio zenbait eskumen lekuz aldatzeko.\nArlo orokor horien guzien barruan sartzen dira eskumen zehatzagoak ere. Adibidez, lizeo eta kolegioen azpiegiturak, turismoa —turismo bulegoak sortzea, adibidez—, seinaleak, hilerrien sortze eta mantentze lana, euskal kultura sustatzea, animalia hiltegien kudeaketa, mugikortasuna, trantsizio energetikoan eragitea, haurtzaindegiak, nomadentzako guneak… Hizkuntza politikaz ere arduratuko litzateke, EEP Euskararen Erakunde Publikoa elkargoan txertatuta.\nAzken horrekin lotutako eskumen «garrantzitsu» bat ere izanen du: Akitaniako Eskualdea eta Pirinio Atlantikoetako Departamenduarekin izenpetzen den lurralde kontratuan solaskide zuzen izanen da, eta haren ahotsa kontuan hartu beharrekoa izanen da. Orain arte Hautetsien Kontseiluak betetzen zuen funtzio hori, baina bere iritzia ez zen erabakigarria.\nJuristek osaturiko txostenak ez du errealitatea ezkutatzen: Zuberoa, Lapurdi eta Baxenabarreko herri eta herri elkargoen artean alde handiak daude aberastasun, zerga sistema eta finantzabideari dagokienez. Horren araberakoak dira ere herri eta hiri elkargoek aitzina eramandako politikak, eta haien indarra. Adibidez, Euskal Kosta-Aturri lurralde aberatsa da, eta duen jende, enpresa eta etxe kopuruagatik zerga gehiago biltzen ditu —iturri horiek dira herri eta herri elkargoen finantzabide nagusia—. Hortaz, hirigune elkargo indartsua du, ekintza anitz egiten dituena. Bertze batzuk, ordea, xumeagoak dira, bai diruari dagokionez bai aitzina eramaten dituzten politiketan ere. Adibidez, Errobikoa.\nAldea ez da, alta, barnealde eta kostaldearen artekoa bakarrik. Badira, erraterako, Zuberoan aberatsak diren herriak, Basabürüan, edota Baxenabarren, Amikuze eta Iholdi aldean. Ezberdintasun horiek guziak bateratu egin beharko dira Ipar Euskal Herriko elkargoa sortzean, baina, Acadie kabinetearen ustez, hautetsiei dagokie hori nola egin erabakitzea. Hainbat proposamen egiten ditu txostenean horretarako. Tartean, «paktu fiskal» bat izenpetzea eta herrien arteko elkartasuna sustatzea horri esker. Gaur egungo herri elkargoak, nolanahi ere, «finantza osasun» onean daudela diote dokumentuan, eta hori badela jada abantaila.\nHerri guziei jarri beharko zaie ekarpen tasa bera, dena den, eta juristek argi diote batzuek lehen baino gehiago eman beharko dutela, eta bertze batzuek, aldiz, lehen baino gutxiago. Trantsiziorako denbora hartzea proposatzen dute juristek, eta hor ere 2020 aitzineko eta ondoko egoerak azaltzen dituzte. Urte horretarako ahalik eta integratuen beharko lukete elkargoko herri guziek.


2001-12-20 Euskal karma | Antodi Tolosa, Morau\nIzenburuak berak erakarri ninduen hasieran, ez zen posible Euskal karma izeneko liburu bat aspergarria izatea. Bigarrenik, ezaguna nuen Jon Alonsoren idazle gaitasun eta sena, eta, azkenik, ironia eta satiraren dohainen defendatzaile sutsua naizenez, ziur nintzen gozatuko nuela liburu hau irakurriz.\nEta halaxe suertatu da abentura fantastiko, satira politiko eta zientzia fikzio ukituak dituen nobela honekin, non B-12 martetar baten guraria bete eta gure Euskalduntasuna salbatzeko sekulako abenturan nahastuko den Arantzazuko frantziskotar bat Amazonia imajinario eta xelebre batean. Egoera estranbotikoen ustezko azalkeriaren azpian azken aldiotan gure euskalgintza munduaren argazkirik maltzurrenetakoa topatu dut, eta baita gure egoera politikoaren ispilu okerra edo gure klabe kultural guztiahaldun eta askotan santuen inguruko trufa eta irri osasuntsuak.\nHein handi batean oso ondo eraiki eta bere korapilatsuan bikain kontatutako helduentzako tebeo subertsiboa irakurtzen arituko banintz bezala aritu naiz Euskal Karma hau irakurtzen. Egia esateko, irakurle baldar samar naizen aldetik, asko estimatzen ditut “erraz” irakurtzen diren liburuak, eta hau horrelakoa da, nahiz eta iruditzen zaidan irakurketa bakarra baino gehiago behar dela etengabe topatzen dituzun ezuste eta bihurgune melodramatikoen era guztietako karga interpretatzeko.


GURE ZENTROAK - Grupo Scanner Vizcaya\nGure zentroak, Bizkaia osoko mailan, klinika garrantzitsuenen artean daude, eta seinaleztapen- eta klimatizazio-sistema egokiak dituzte. Horrez gainera, kaletik zuzenean sartzea errazteko moduan kokatuta daude, ez baitute oztopo arkitektoniko bakar bat ere, eta horrek anbulantzian lekualdatutako gaixoak sartzea errazten du.\nOndoren, zentro bakoitzaren ezaugarriak laburbilduko ditugu, bai eta instalazioak, arreta-ordutegiak eta interesgarria gerta dakizukeen informazio osoa ere.\nIMQ Zorrotzaurre Klinika berria Vicente San Sebastián Klinikaren bilakaera logikoa eta aztertua da. Euskadiko osasun-zentro pribatu handiena da gaur egun, eta zalantzarik gabe, gure zerbitzuak kalitateko eta segurtasuneko bermerik handienaz emateko lekurik egokiena da.\nIMQ Zorrotzaurre Klinikan daude gure 3 elkarteak: Centro de Scanner de Vizcaya, S. A. eta Clínica Vicente San Sebastián TC 64, S. L., ordenagailu bidezko tomografo axialaren (OTA-eskanerra) miaketa bidez erradiodiagnostiko medikua ematen dutenak; eta Radiología Clínica Vizcaya, S. L., PET-OTA miaketak egiten jarduten dena.\nVirgen Blanca klinika osasun-laguntzako zentro pribatu bat da, eta Bilbon dago, Begoñako Basilikatik gertu.\nCentro de Diagnóstico Virgen Blanca, S. A. Bilboko Virgen Blanca klinikan dago, eta 1989. urtetik egiten du irudi bidezko erradiodiagnostiko medikoa, bai OTA-eskanerraren bidez, bai erresonantzia magnetikoaren bidez.\nBilboko erdigunean Resonancia Magnética Bilbao, S. A. dago, pasa den 2011ko abuztura arte Bilboko San Francisco Javier klinika prestigiodunean zegoena. Gaur egun Bilboko erdiguneko Poza Lizentziatua kalearen 10. atarian kokatzen da. Diagnostiko-zentro pribatu bat da eta erresonantzia magnetikoan espezializatuta dago. 25 urte baino gehiagoko esperientzia du, eta etengabe berritzen ari da.\nFundación Benéfica Aguirre fundazioak sortu zuen ospitalea 1924. urtean. Diru-irabazi asmorik gabeko erakunde bat da, San Joan Jainkoarenak Anaiek kudeatzen dute. Askotariko jarduera gauzatzen du: kontsultak, diagnostikoak, kirurgiak eta ospitaleratzeak. Horretarako, baliabide teknologiko, profesional eta egiturazko modernoenak ditu. Centro de Diagnóstico San Juan de Dios, S. A. Santurtziko San Juan de Dios ospitalearen barruan dago. Bizkaiko ezkerraldean erreferentziazko zentro garrantzitsu bat da osasun-arreta publikoan eta pribatuan.\nDurangoko Mugarra auzoan, Gran Hotel Durango enblematikotik metro gutxitara dago Centro de Diagnóstico Durango, S. L., Gure sozietatea, Poliklinika Durango delakoaren barruan.\nPoliklinika hori Intxaurrondo kaleko 19 zenbakian dago, eta antzina Karmeldarren komentua izan zen eraikin batean dago. Kokapen ezin hobean dagoenez, zentrora sartzea, bai udalerriko jendearentzat, bai garraio publikoan nahiz pribatuan gerturatu nahi duten hurbileko jendearentzat, erraza eta erosoa da.


Arrain urdina: Koipetsua, baina osasungarria espezierik gehienetan | Aldizkaria | EROSKI CONSUMER\nArrain urdina: Koipetsua, baina osasungarria espezierik gehienetan\nArrain urdina jatea bereziki gomendatzen da gaur egun, bere nutrizio-propietateengatik eta, batez ere, gaixotasun kardio-baskularrak edo tronbosia jasateko arriskua duten pertsonentzat.\nJakinekoa da arrain urdinak gantz kopuru handia duela zuriaren aldean (%10 gantz, arrain zuriak %2 baino ez duenean); baina arrain urdinaren ezaugarri nagusia bere gantz mota da, batez ere asegabea, goian aipatu diren osasun arazoen prebentzio eta tratamendurako oso egokia.\nArrain urdinetan bereziki nabarmentzen dira gantz-azido oleiko, linoleiko (funtsezkoa, organismoak ezin baitu sintetizatu eta, beraz, elikaduraren bitartez baino ez baitu lortzen) eta omega-3 izenekoa (aingirak, arrain gantzatsua izan arren, gantz-azido honetatik oso ehuneko txikia dauka). Azken gantz-azido mota horixe da, hain zuzen, odolean kolesterol maila apalagoak izaten laguntzen duena eta horrela, gutxitu egiten da kolesterola arterietan pilatu eta arteriosklerosia eragiteko arriskua.\nHalaz ere, omega-3 gantz-azidoen proportzioa arrainari eragiten dioten hainbat faktoreren baitan dago: adina eta tamaina (zenbat eta adin eta pisu handiagoa, orduan eta gantz-proportzio handiagoa), urteko arrantza sasoia (zenbait espeziek gantz gehiago izaten dute urte sasoi batzuetan; berdelak bi aldiz omega-3 kopuru handiagoa izaten du udazkenean neguan baino), ingurunea (itsasoko arrainek ur gezatakoek baino omega-3 gehiago izaten dute), uraren tenperatura (ur hotzetakoak -izokina eta berdela adibidez- aberatsagoak izaten dira mantenugai honetan), arrainaren elikadura (planktona jaten dutenek -antxoak, hegaluzeak edo atunak- omega-3 gehiago izaten dute, planktona aberatsa baita gantz-azido horretan), errunaldiaren egoera (arrainek gantza pilatu ohi dute erreserba gisa, errunaldia baino lehen), eta errunaldia aurretik egin duten bidea (Izokin Erregeak, Izokin Arrosak ez bezala, gantz ugari izaten du, bide luzeagoa egiten baitu arrautzak jarri aurretik. Ez da ahaztu behar, gainera, oliotan kontserbaturiko arrainek ez dutela omega-3 kopuru handiagoa, olioa soia, arto edo ekilorezkoa ez baldin bada; landare-olio horiek aberatsak dira gantz-azido asegabeetan. Omega-3ak odoleko kolesterol txarra (LDL) izenez ezagutzen dena gutxitu egiten du eta gehitu egiten du kolesterol ona (HDL); horrela, murriztu egiten da odolbilduak edo tronboak sortzeko arriskua. Hori dela eta, arrain urdina jatea bereziki mesedegarria da zirkulazio arazoak izaten dituztenentzat. Gainera, bihotzeko gaixotasunak edo gantz eta kolesterol mailan gora-beherak izanez gero, ahaleginez arrain urdin gehiago jatea komeni izaten da eta ohi den bezala astean bi aldiz jan beharrean, lau aldiz jateko ohitura hartzea. Horrek ez du esan nahi gainerako jakiak albora laga behar direnik, ez kopuruz ez eta kalitatez ere, oreka ezinbestekoa baita nutrizio egokia lortu edo zaintzeko.\nProteina eta mineraletan aberatsa\nArrain urdinak arrautzak eta haragiak (?) beste proteina izaten du eta horrez gain, iodoa, magnesioa, fosforoa, burdina (haragiak baino gutxiago) eta kaltzioa (hezur eta guzti jaten diren espezieetan). Baina arrain motaren arabera ere izaten da hori. Itsasoko arrainek ur gezatakoek baino sodio gehixeago izaten dute; kontserbako, keztatu eta gazituek, berriz, kopuru handiagoan izaten dute mineral hori. Horregatik, zenbait kasutan sodiorik gehien duten espezieak neurriz kontsumitzea komeni izango da eta beti medikuak gainbegiratu beharko du, hipertentsioa, likidoen erretentzioa, giltzurruneko arazoak, bihotzekoak eta abar saihesteko. Halaber, arrain urdinaren kontsumoa gutxitu (edo erabat utzi) egin beharko dute azido urikoa dutenek.\nBitamina-ekarpenari dagokionez, gantzetan disolbagarri direnak (A eta D), normala denez gunerik koipetsuenetan (giharretan, gibelean eta beste barruki batzuetan) pilatzen direnak, nabarmentzen dira uretan disolbagarri direnen gainetik (B eta C konplexukoak); azken horien artean B12 kopuru handia bakarrik agertzen da.\nIzokina eta atuna, koipetsuenetakoak\nArrain urdinen artean ere, badira zenbait iharragoak (bisigua, txitxarroa, amuarraina, txitxarro beltza, ezpata-arraina, eta bisigu ahogorria, zati jangarriko 100 gramo bakoitzeko 2 eta 5 gramo artean gantza dutenak), erdikoipetsuak (hegaluzea, sardina freskoak, bokartak, antxoak (?)... 100 gramoko 6-10 gantza) eta koipetsuenak (berdela, atun freskoa, izokina, barbarina, sardinzarra, angulak eta aingirak, 100 gramo bakoitzeko 10 gramo gantz).\nAzkenik, esan dezagun arrain urdinaren digestioa azkarra izaten dela, gantzen izaera asegabeagatik, baina prestatzeko moduak ere izaten du zerikusirik. Frijituta edo saltsan egindakoa, motelago digeritzen da plantxan, papillote erara, labean edo uretan (lurrinetan edo egosita) prestaturikoa baino, lehen bi modu horietan prestatzeko landare-olioak edo bestelako gantzak behar izaten baitira. Dena dela, prestatzeko moduak ez dio eragiten omega-3 kopuruari.\nArraina modu askotara presta daiteke eta mahairako barietate handia eskaini eta gastronomia zein nutrizio aldetik aberastu egiten du gure hainbat plater. Gainera, dieta orekatua eta bihotzarentzako osasungarria izateko, astean zehar haragia eta arraina paretsu jatea komeni izango da (arrain urdina gutxienez birritan). Ikus ditzagun arrain mota osasungarri hau prestatzeko zenbait modu:\nArraina jateko hainbat modu\nEntsaladak: atuna, hegaluzea, sardinak, antxoak, txitxarro beltza, bokartak, kontserbako antxoak...\nIzokin keztatuz egindako aperitiboak.\nArrautza egosiak, atun edo hegaluzez beteak.\nBarazkiz edo arrainez egindako pudin, mousse, edo pastelak.\nEnpanadilla, hostopil, vol-au-vent, enpanada edo pizzak (hegaluzea, atuna, antxoa).\nLabean egindako barazkiak (kalabazin, berenjena, tipula, tomateak...) arrainez beteak.\nEta bestelakoak: piperrez beteriko antxoak, atun, antxoa edo hegaluzez prestaturiko tortilla, arraina arrautza-irinetan edo ogi-birrinetan eginda, bokartak olio-ozpinetan, makarroiak atunarekin...


Aniztasunean dago edertasuna eta indarra, gazteok LGTBI+fobiari aurre! Aniztasunean dago edertasuna eta indarra, gazteok LGTBI+fobiari aurre!\nAniztasunean dago edertasuna eta indarra, gazteok LGTBI+fobiari aurre!\n“Aniztasunean dago edertasuna eta indarra” baieztatu zuen Mayo Angelouk. Eta teorian, legeak hori ziurtatzen du. Orduan, zergatik jarraitzen du ikusezina izaten?\n“Sexualitatearen koloreak” gidan azaldu genuen bezala, gutxienez 500 urte badira mendebaldeko gizarteak identitatea eta bikote-harremanak ulertzeko modu bakar bat definitu izan duela. Eta beste gizarte batzuetan are gehiago. Errealitatea ulertzeko modu horrek hierarkia sozial eta diskriminazio legeak ekarri ditu ondorio bezala.\nMaiatzak 17a LGTBI+fobiaren aurkako Nazioarteko Eguna da. Oraindik ere mahai gainean jarri eta lantzeko dauden erronkak –egungoak eta etorkizunekoak– gogorarazteko beharrezko eguna. Indarkeria LGTBI+fobikoaren aurkako protokoloan aipatu ditugu:\nGogoan izan behar dugu aniztasunaren mapa guztia egoera bakoitzean ahalik eta modu egokienean erantzun ahal izateko.\nNeurriek eta politika publikoek identitatea bizitzeko, izateko eta orientatzeko modu oro kontuan izan behar dituzte.\nGizartea, oraindik ere, aniztasuna zeharkako balore gisa onartzeko bidean dago.\nOrain arte aipatutako puntu hauek ezin diote gizarteari ahaztarazi LGTBI+ kolektiboak bizi duen diskriminazio testuingurua. LGTBI+ fobia errealitate bat izaten jarraitzen du eta horri erantzuna eman behar dioten lehenak administrazioak eta pertsona gazteak izan behar dira.\nEgia da maila juridikoan aurrerapausoak eman direla, eta ondorioz, LGTBI+ kolektiboari zuzendutako neurri eta praktiketan ere bai. Baina asko geratzen da egiteko, bai administrazioen aldetik baita gazteen aldetik ere. Horregatik EGK eta Gaur8 lantaldetik hurrengoa eskatzen da:\nAniztasuna eta bereziki LGTBI+ kolektiboaren egoera babestuko duen legedia eraiki.\nIndarkeria LGTBI+fobikoaren aurrean justizia egin dadin baliabideak ezarri.\nAniztasuna hezkuntza sisteman zeharkako balore bilakatu, honi lotutako formakuntzak behar besteko pisua izan dezan.\nLGTBI+ kolektiboari buruzko ikerketak eta datuak lortzeko baliabideak sortu. Hala nola, LGTBI+ Behatokia sortu.\nOroitzapenezko daten garrantzia azpimarratu eta hauetan ekitaldiak egitea sustatu.\nEra berean, gazteak animatzen ditugu:\nNorbere buruarekin lan kritikoa egin eta LGTBI+fobikoak diren balore, jarrerak eta portaerak aldatu.\nAhalduntze kolektiborako bidean eragile bat gehiago izan.\nEra aktiboan Aniztasunarekiko aldekotasuna erakutsi.\nEz onartu Aniztasunaren aurkako erasorik eta hauek pairatzen dutenei laguntza eskaini.\nEz dugu ahaztu nahi bestalde, Bizigayk (2016) eginiko “Eskubide sexualen azterketa giza eskubideetatik” ongi azaldu zuen bezala, gabezia bat dagoela sexu heziketan. Honek sozializazio matxista inposatzen du eta jarrera sexista eta LGTBI+fobikoen irautea dakar.\nHala ere, maiatzaren 17aren bueltan Aniztasunak dakarren onura denak aldarrikatu nahi ditugu. Pluraltasunaren sinonimoa baita, barietatearena. Positiboa da, aberasgarria den alderdi bat bezala ulertu behar dugu. Zeharkako modu batean eta bere osotasunean sartu behar da gizartean. Eredu bakoitzaren -berezkoak ala kanpotik sortutakoak- konplexutasunaren kontzientzia hartuz, behar konkretuetara jaitsiz eta kolektiboetako eskaera eta proposamenak ikusaraziz. Beti ere, pertsonetaz hitz egiten ari garela kontuan hartuz.


ARARTEKOAK EUSKO JAURLARITZAKO ETXEBIZITZA SAILARI GOMENDATU DIO ETXEBIZITZA DUIN ETA EGOKIA IZATEKO ESKUBIDE SUBJEKTIBOA BERMA DIEZAIELA HERRITAR BATI ETA HAREN BIZIKIDETZA-UNITATEARI - ARARTEKO\nAurkeztu zure kexa edo kontsulta\nNoiz egin dezaket kexa?\nNola egin dezaket kexa?\nArgitalpenak eta txostenak bilatzea\nAzterlanak eta beste txosten batzuk\n"Juan San Martín" giza eskubideen bilduma - Ikerketa bekak\n"Francisco de Vitoria" giza eskubideen bilduma - Jardunaldiak eta foroak\n"Padre Francisco de Vitoria" giza eskubideen saila - Ikerketa bekak\n"Giza eskubideei buruzko jardunaldiak" bilduma - Uda ikastaroak\nAldizkariak eta beste argitalpen batzuk\nJarduera eta estatistikak\nEbazpenak eta gomendioak bilatzea\nZER DA ARARTEKOA\nJarduerak, prentsa eta iritzia\nJarduerak, prentsa oharrak eta iritzi artikuluak bilatzea\nJarduerak eta prentsa oharrak\nAdierazpenak eta esku-hartze publikoak\nJardunaldiak, Foroak eta Ikastaroak\nKonpondutako gai batzuk\nIkusi aldizkari guztiak\nBeste webgune interesgarriak\nHAUR ETA NERABEENTZAKO WEBGUNEA\nArartekoren pribatutasun politika\nARARTEKOAK EUSKO JAURLARITZAKO ETXEBIZITZA SAILARI GOMENDATU DIO ETXEBIZITZA DUIN ETA EGOKIA IZATEKO ESKUBIDE SUBJEKTIBOA BERMA DIEZAIELA HERRITAR BATI ETA HAREN BIZIKIDETZA-UNITATEARI\nHerritar batek Arartekoari azaldu zionez, Etxebizitza Sailaren Bizkaiko lurralde ordezkariak etxez aldatzeko eskubidea onartu zion, baina atzeratu egin zuen babes publikoko etxebizitza bat errentan emateko unea, eta ez zegoen erabaki horrekin ados.\nKexagileak errentan hartuta dauka babes publikoko etxebizitza bat, Alokabide sozietate publikoak kudeatutakoa, "Bizigune" etxebizitza hutsaren programaren barruan. Etxe horretan leku faltagatik arazo larriak dituztela kontuan hartuta, bi aldiz eskatu zuen etxebizitza alda ziezaioten.\nInteresdunak azaldu zuenez, sei kide dituen guraso bakarreko bizikidetza-unitatea osatzen du eta zenbait adingabe ditu bere ardurapean. Gainera, adingabe horietatik hiruk desgaitasun eta mendekotasun egoerak dituzte aitortuta. Horrela Alokabide sozietate publikoari adierazi zion etxebizitzan ez zegoela behar adina lekurik, eta zailtasunak zituela adingabeak garbitzeko. Bere esanean, hainbat erreklamazio egin zituen higiezina egoera txarrean zegoela jakinarazteko, baina sozietate publikoko zerbitzu teknikoek ez zuten konpontzeko beharrezko jarduerarik egin. Izatez, Alokabidek bidalitako zenbait teknikarik familia hori beste toki batean kokatzea gomendatu omen zuten.\nSail horrek 2018ko otsailean esleitu zion etxebizitza, eta kontratua 2021eko otsailaren 28ra arte zegoen indarrean. 2019. urtearen hasieran, kexagileak beste toki batean kokatzeko eskaera egin zuen, baina Alokabidek ez zuen onartu. Arrazoi hau eman zuen: "Argudiatutako arrazoi zehatzak ez dira berralokatzea emateko arrazoitzat hartzen."\nHala ere, hilabete batzuk geroago, berriro eskatu zuen etxe-aldaketa. Orduan, Etxebizitza Sailaren Bizkaiko lurralde-ordezkariak onartu egin zuen eskaera, baina kontratua bukatzen zenerako. Hau da, nahiz eta lurralde ordezkaritzak onartu etxebizitzak ez zituela beharrezko baldintzak betetzen kexagilearen bizikidetza-unitatearen ezaugarriak kontuan hartuta, atzeratu egin zen etxe-aldaketa, 2021eko otsailean errentamendu-kontratua bukatu arte.\nArartekoari ez zaio zentzuzkoa iruditzen etxebizitza bat bizikidetza-unitate baten behar zehatzerako desegokia dela ikusi ondoren, sail horrek errentamendu-kontratua bukatzearen baldintzapean jartzea etxe-aldaketa.\nHorregatik, Eusko Jaurlaritzako Ingurumen, Lurralde Plangintza eta Etxebizitza Sailari gomendatu dio berriz azter dezala erabaki hori, eta ahalik eta lasterren etxebizitza duin eta egokia legez okupatzeko eskubide subjektiboa aitor diezaiela herritar horri eta berorren bizikidetza-unitateari.\nVitoria-Gasteiz, 2020ko ekainaren 25a\nGAI HONEKIN LOTUTAKO DOKUMENTUAK\nArartekoaren 2020R-2601-19 Ebazpena, 2020ko ekainaren 5ekoa. Horren bidez, Eusko Jaurlaritzako Ingurumen, Lurralde Plangintza eta Etxebizitza Sailari gomendatzen zaio berrikus dezala etxebizitza bat errentamendu-araubidean zuzenean adjudikatzeko Ebazpena ukatzeko erabakia.


Mintza egin, praktikatu, euskaraz hitz egin, praktika egiteko\nMintzalaguna programa mintzapraktika programa da eta euskaraz hitz egiteko ohitura duten pertsonak, euskaraz hitz egiteko ohitura ez duten pertsonekin elkartzean datza.\nDonostiako Mintzalaguna ekimena 1993ko abenduan jarri zen martxan euskara ikasleen artean erabilera areagotzeko asmoz.\nMintzapraktika programetan parte hartzeko hainbat arrazoi eta motibo egon daitezke: euskara praktikatu nahi izatea, euskara maila hobetu nahi izatea, harreman eta lagun talde berria bilatu nahi izatea, euskara ikasten ari direnei prozesuan lagundu nahi izatea, euskara plazara ateratzeko norberaren ekarpen txikia egin nahi izatea, ikasitako euskara erabili edo praktikatu nahi izatea, erdi ahaztuta duzun hizkuntza berreskuratu nahi izatea.\nMintzapraktika taldetxoak kideen zaletasunak, gustuak, adinak, bizitokiak, eta ordutegiak kontuan hartuz sortzen dira. Ongi datorkizun ordu eta tokian, gustukoak dituzun gauzak egiteko biltzeko aukera duzu.\nMintzapraktika taldetxo bakoitza hiru, lau edo bost lagunek osatzen dute eta gutxienez astean behin biltzen da. Astean behineko hitzorduaz gain, mintzapraktika programetako taldeak elkar ezagutzeko eta harremanen sarea zabaltzeko noizbehinka ekintza osagarrietan parte hartzeko aukera izaten da: ikastaroak, irteerak, bazkari eta afariak, ikuskizunak,...\nEuskara ikasleak. Euskara ikasten ari direnek parte hartu ahal izateko, gutxienez, euskaltegietako 6. urratsa izan behar dute.\nMintzalagun boluntarioa izateko, berriz, nahikoa da euskaraz erraz egitea.\nMintzapraktika egitasmoak ikasturteko iraupena izaten du. Izen ematea urrian zabaltzen da eta berehala mintzapraktika taldetxoak martxan jartzen dira. Programa ekainean eten egiten da, hurrengo ikasturtera arte.\nMintzalaguna egitasmoa bideoan\nMintzalaguna ezagutzen lagunduko zaitun bideoa da. Bertan, besteren artean, mintzalagunen adierazpenak jasotzen dira.


Kinka : Kirol areto berria Senperen kirolari eta gozozaleentzat\nkinka. kirolak & zaporeak\nkinka, kirol aretoa eta jatetxea Senperen.\n2020ko martxotik goiti zabalik.\nBanakako eta taldeentzat, igerilekuan ur-jarduera ugari eskaintzen dugu.\nUr-bizikleta, ur-gimnastika, aquatraining, ur-boxeoa, igeriketa kurtsoak, amagaiak, ur-sehaska, hammam eta sauna dira kirol eta osasun xedeko igerilekuan egiten ditugun jarduerak.\nFrontball-a pilota joko sinple eta unibertsala da. 11m x7.5m-ko eremuan jokatzen da, buruz-buru, euskal pilotaren arauetan oinarrituz.\nBizkortasuna, ernetasuna, koordinazioa eta estrategia ezinbestekoak izanen dituzu partida sutsuak irabazteko.\nPadel-a tenisa, pilota eta squash-a nahasten dituen kirola da. Binaka jokatzen da, teniseko arauen inguruan, eta 2 set irabazi behar dira garaile izateko. Herrialde batzuetan beste batzuetan baino gehiago garatu da. Euskal Herrian ez da ohikoa baina denentzako egokia da.\nFutbolaren arau sinpleenekin eta barneko zelai sintetiko batean, talde kirolez gozatzeko ezin hobea da 5eko futbola. Hemen jokoz kanporik ez eta alboko sakerik ere ez. Zatoz bikain pasatzera lagun artean eta familiarekin!\nTalde txikitan, jarduera hau hasi berrientzako da bereziki.\nMuskulazio eta kardio tresnak behar bezala erabiltzeko irakasle bat izanen duzu zurekin. Entrenamendu orokorra proposatzen dizugu, zirkuitu bat osatuz.\nMantentze gimnastika publiko zabalarentzako egina da. Beren gaitasun fisikoa mantendu nahi duten pertsonentzako gomendatzen dugu. Egunerokoan ongi sentitzeko malgutasuna hobetuko, arnasketa gaitasuna handituko eta muskuluen tonusa atxikiko duzu.\nTaldeka egiten diren goi zerbitzu mailako kurtsoak dira, koreografia eta musikarekin. Kurtso sinple eta ludikoak, eta emaitzarik onenak ematen dituzten ariketa eraginkorrak.\nLAURENT BOULANGER CHEFAREN SUKALDARITZA BIKAINA\nLehen solairuan, jatetxeko terrazak hegoaldera ematen du, bazkari goxoa partekatzeko, familian, lagun artean edo bakarrik. Gure chefak denen gustukoak egiten ditu, betiere kalitatea eta zaporeak zainduz.\nTerrazako lounge txokoak, kirol aretorako bistarekin egun osoan zehar ematen du zerbitzua, gosaltzeko, bazkari laster batentzat, pintxo eta koktel batzuen hartzeko. Leku atsegina da, hitzordu informalentzat eta pantaila handian kirol ekitaldi nagusiak eskaintzen ditugu.\nBertakoa eta freskoa\nSukaldaritza zaporetsu eta kalitatekoa. Ipar zein Hego Euskal Herriko mozkinekin.\nOstatuan jaki orekatu eta goxoak eskaintzen ditugu, zure erritmoan.\nLagun artean elkartzeko, bazkari goxo batekin eta kirol emankizunak gozatuz.\nKINKAK HAURRENTZAKO TXOKOA DU, ASTE OSOAN ZABALIK\nKirola egiteko gogoa al duzu? Utz iezaguzu zure haurra. Animatzaile diplomadunak arduratuko dira zure haurraz, berak ere kirol jarduerak eta ludikoak egin ditzan.\nEuskaraz ibili !\nTalde osatzen ari da!


TNTk ‘The Flash’en zazpigarren denboraldia estreinatuko du | Euskaltel Blog\nTNTk ‘The Flash’en zazpigarren denboraldia estreinatuko du\nBarry Allenek, berriz ere, ‘The Flash’en jantzia jantziko du martxoaren 19tik aurrera, ostirala, TNTn. DC Comics-en superheroi lasterkariak denboraldia estreinatuko du, eta dagoeneko zazpi dira.\nZer izango dugu zain denboraldi berrian?\nEmanaldi berri honetan, Iris West ispilutik harago harrapatuta dago, bere dimentsiora itzuli ezinik eta atzealde ilun horretan betiko harrapatuta geratzeko arriskuan. Iritsi da unea ‘Team Flash’eko heroiek agintea hartu eta unibertsoa ispilu-errealitatetik mehatxatzen duen arriskutik salbatzeko.\nGauzak beren lekuan jartzea lortuko dute, baina, ohikoa den bezala, bakeak ez du luze iraungo Central Cityn, eta beste gaizkile bat, Chillblaine izenekoa, agertuko da. Jon Cor aktoreak emango dio bizia teknologia kriogenikoarekin obsesionatuta dagoen pertsonaia gaizto eta karismatiko horri.\nGainera, Flash-ek ezin du bistatik galdu Godspeed, bere arerio lasterkaria.\nDC Cómics-en superheroirik azkarrena\n‘The Flash’ DC Cómicsen telesaila Greg Berlantik ekoitzia da, eta Barry Allenen abenturak kontatzen ditu. Superheroi-jantzia janzten duenean, automatikoki, Flash bihurtzen da, justiziaren aldeko borrokalari bat, abiadura ikaragarrian mugi daitekeena. Beste superheroi asko bezala, protagonista haurtzaro traumatiko batek markatuta dago, amaren hilketaren lekuko izan baitzen eta aita krimenaz akusatu baitzuten.\nGrant Gustin telesaileko protagonista izango da berriz ere, denboraldi honetan ere Candice Patton, Carlos Valdes, Tom Cavanagh, Danielle Panabaker eta Jesse L. Martin lagun dituela. Greg Berlanti ekoizleak (‘Arrow’, ‘Prodigal Son’ eta beste zenbait arrakastaren arduraduna) DC Comics-en telesailetan jarri du bere esperientzia berriro, ‘The Flash’-en zazpigarren atal honetan.\nBide batez, badakizu ‘The Flash’ ‘Arrow’en spin-off gisa jaio zela? ‘Arrow’en atal batzuetan agertu zen pertsonaia, bere telesaileko protagonista nagusi bihurtu aurretik.\nEz galdu ‘The Flash’en abentura berriak martxoaren 19tik aurrera, ostirala, Euskaltel telebistan.


Helburuko kontuen marketin gida Martech Zone\nHelburuko kontuen marketinerako gida\nOsteguna, azaroa 7, 2013 Osteguna, azaroa 7, 2013 Douglas Karr\nHori bistaratzea Demandbase bildu infografia honetarako, B2B marketin tradizionalarekin alderatuz xede kontuaren marketina zoragarria da. Sarrerako marketinak zure webgunera pertsona egokiak lortzeko funtzionatzen duen bitartean, oraindik ere zure bezero idealarentzako dagoen profila jarraitu beharko litzateke. Zure webgunera iristen diren pertsonak identifikatu eta firmagrafikoa (negozioaren ezaugarriak) beren industriari, adinari, diru sarrerei, langile kopuruari eta abarri buruzko datuek irteerako ahaleginak lehenesten lagun zaitzakete.\nIraultza digitalak negozio erosleek saltzaileekin duten harremana guztiz aldatu du, baina saltzaileek modu zaharrean jarraitzen dute merkaturatzen. Jakina, prezioa ordaintzen ari dira berritzea huts egiteagatik: alferrikako milaka eta milaka dolar gastatzea inoiz bihurtuko ez diren helburuetan. Orduan, zein da alternatiba? Helburuko kontuen marketina. Amaierako amaierako irtenbidea da, xede-kontuak identifikatu eta inbutuaren etapa guztietan zehar kontu horiekin bakarrik merkaturatzeko aukera ematen duena. Demandbase\nDemandbase presentzia digitala eta kontuetan oinarritutako marketina elkartzen dira, B2B merkaturatzaileek beren audientzia baliotsuenetara zuzentzeko eta esperientzia pertsonalizatzeko konpromisoak eraginkorragoak eta neurgarriagoak izan daitezen.\nTags: B2B marketinaenpresaz negozioeskaera-oinarriafirmagrafikoaxede kontuaren marketina


Arrikruzko lehoia gure artean da - - Tolosaldeko ataria\nArrikruzko lehoia gure artean da\nIñaki Zubeldia 2018-11-26 11:59\nJakingo duzuenez Arrikruzko lehoia San Telmo museoan dago jadanik. Ez da zirkoetan ikusi izan duzuen lehoi horietakoa, lehenagokoa baizik. Duela 600.000 urtetik duela 10.000 urte inguru bitarte Europan eta Siberian bizi izan zen lehoia, leizeetako lehoia ere deitua.\nBaina badirudi ez zela leizeetan bizi, lehoien hezurrak bereziki leize-zuloetan topatu badira ere. Leizeetara babes bila joango zen edo janari bila, animalia hil berriren baten usainak erakarrita. Ez dakigu zergatik baina duela 10.000 urte inguru, batzuek diote 13.000 urte, galdu egin zen eta haien hezurrak iritsi zaizkigu gugana, baina ez asko, eta ez hezurdura osoak. Horregatik da garrantzizkoa Arrikruzko lehoia, hezurdura ia osorik zegoelako, hezurren % 97a edo berreskuratu baitzen. Eta beste berezitasun bat ere badu lehoi honek: hiru saihets hezur puskatu eta konponbidean zeuzkan, kailua eginda. Beraz, istripuren bat edo atakeren bat izango zuen eta hiru saihets hezur hautsi zitzaizkion, baina sendatze prozesuan edo ia sendaturik zeukan puskatutako zauria.\nNeuk Arrikruzko leize-zuolan galdu eta lehoi hori topatzeko zoria izan nuen, 1966. urtean, Jesus Manuel Marotorekin batera. Biok Arantzazun ikasle geunden eta Arrikruzko leize-zulo osoa ikusi nahi izan genuen, Tolosako Felix Ruiz de Arkautek egindako planoak erabiliz. Leize-zulo osoak zazpi kilometroko galeriak ditu eta punta batetik bestera ia hiru kilometroko luzera izango du. Bada gu bukaerako Aranzadi gela erraldoian galdu ginen, arratsaldeko seiak aldera eta ez gintuzten topatu hurrengo goizeko bost eta erdiak arte. Ia hamabi ordu, irteera asmatu ezinik, bertan geratuko ginela pentsatuz eta gaueko hamaikak aldera haluzinazioak izanez. Kamioien hotsak, arkumeenak, ardien ezkilenak entzun genituen, baina horiek denak gure buruak sortzen zituen hotsak ziren, gure izaera penatuak pentsa zezan kanpoko hotsak gertu zeudela, beraz gu ere kanpotik gertu geundela eta laster aterako ginela. Baina lur azpian hiru kilometro barrurantz joanda geunden eta han ezin zen horrelako hotsik entzuk. Bakarrik noizean behin entzuten genituen estalaktitek botatako tantoen “txip-txop” hotsak zoruan, putzutxoetan lehertzen zirenean. Dena ilunpe izugarrian eta isiltasun izugarrian, ur tanto hotsek urratzen zuten isiltasun beltzean. Baina Berastegiko Jesus Nazabal, gure ikaskidea Arantzazun, eta haren lagunak etorri ziren goizeko bost eta erdiak aldera, idi baten adarrarekin “pfffuuuu” luzea joz eta huraxe izan gure salbazioa.\nGeroztik Jesus Altunarekin lehoiaren hezurdura hura ateratzeko zortea izan nuen, hiru igandeetan lan neketsua eginez. Eta Jesus Altunak lehoi haren ikerketa izugarri zehatza egin zuen alemanez eta Alemaniako Zientzia Aldizkari ospetsu batera bidali zuen. Gaur egun oraindik, leizeetako lehoien ikerketak egiten direnean Jesus Altunaren ikerketa haren erreferentzia egiten dute, oso zehatza eta profesionala baitzen lana.\nBeraz etxean, San Telmon, historiaurreko lehoi haren hezurdura eta azalpenak dauzkazue eta beste hainbat felinoren burezurrak eta laginak. Ikus dezakezue baita ere Chauvet-Pont-d’Arc izeneko leizezuloan aurkitutako panel artistiko zoragarria, non ikusiko dituzuen leizeetako lehoien marrazki bikainak eta baita ere errinozeroena, oreinena eta beste bobido batzuena, Sandro Boticellik margotu zuen “El nacimiento de Venus” koadro zoragarriaren inbidiarik gabekoa, baina duela 12 edo 14 mila urte egindakoa, leize-zulo bateko horma zakarrean.\nAprobetxa dezagun, beraz, udazken eder hau San Telmora bisita bat egiteko eta gero lehoiaren etxea izan zen Arrikruzko koba handi eta harrigarria ikusteko, familiako arratsalde pasako egitarauaren barruan. Ez zarete damutuko eta etxe inguruan dauzkagun altxor ezkutu eta ederrak ezagutu eta mirestuko dituzue, batez ere zuen umeek.


Ilun, isil, uzkur, izu. Hala diote Interviú aldizkarikoek. Neuregandik jaso dute gainera Xeperen deskripzio hori, neuk banan-banan horrelaxe esandakoak baitira hitzok, gutxi gora-behera: «Oscuro, callado, tímido, un poco arisco. Eso es: un poco arisco.» Haren zaletasunik handienak punk musika eta era guztietako mamorro eta narraztiak zirela diote geroxeago, eta egia da hori ere. Ez dago gezurrik. Oso arraroa iruditu zait dena ordea. Ahoz esandako egia xumea xede maltzurreko gezur bihurtu balitz bezala inprimaturik agertzean. Izan ere, ilun, isil, uzkur eta izua zen Xepe, baina ez hori bakarrik, beste gauza asko ere bai. Bizitzari behin eta berriz aurre egin eta bizitzari behin eta berriz gaina hartzeko balio zuen barne-egoskorkeria indartsua zuen, esate baterako. Hark barru-barruan sarturik zuen bizimin beltz ezkutu baina indartsu hura misterio benetan liluragarria zen. Ez naiz ondo ari baina. Oso zaila da hitzez azaltzea, eta nik behintzat ez nuen Interviú-koei hori behar bezala azaltzen asmatu. Ezagutu egin behar zen hura, eta hori egiteko ez zegoen harekin nolanahi jokatzerik, kontu handiz jokatuta ere ez zen-eta batere erraza. Niretzat lehengusu bat eta adiskide bat baino gehiago zen Xepe, askoz ere gehiago, eta Interviú-n irakurri dudanak ez du ezer jasotzen, dena egia izan arren dena gezurra da aldi berean, ez du ezertarako balio. Ez dute arrastorik ere nor zen Xepe, eta axola ere ez zaie axola handirik izango, noski.\nEskerrak, hala ere, ez diedala Santa Engraziakoa kontatu! Akabo bestela! Orduantxe bai izorratuko genuela Xepe benetan, edo Xeperen oroitzapena. Ez dut pentsatu ere egin nahi zer idatziko zuten gibelandi horiek.\nXeperen arreba Ines ezkondu zen egunean izan zen Santa Engraziako gertakari hura, 1983ko udako egun bero batean. Hemezortzi urte zituen orduan Xepek, neuk bezala; hemezortzi urte eta, neuk bezala eta adin horretan dagoen edonork bezala, nahasketa handia buruan, bere buru ilun, isil, uzkur eta izuan. Emaztegaiaren lehengusu nintzenez, ni ere izan nintzen eztei haietan. Lehengusuak izan arren, Xepek eta biok oso azaletik ezagutzen genuen elkar artean ere, ez baikinen auzune berekoak, eta ezta eskola berean ibiliak ere: Floreagako eskolan ikasia zen hura, umeak jipoitzen gupidagabe izateko fama zuten fraile merzedarioekin (merzenarioekin, haiek gertutik ezagutu zituztenen hitzetan esateko), eta ni, aldiz, Eskola Nazionaletan (Nazional Espainiarretan, jakina). Nolanahi ere, nahiz eta elkar ez oso ondo ezagutu, egun hartan gurea ez zen festa batean galduta geunden biok, eta horrek elkarrengana hurbiltzera bultzatu gintuen ezinbestean. Ez genuen asko hitz egin elkarrekin baina, isiltasunean bildurikoa bazen ere, babesa eman genion batak besteari.\nDotore jantziarazi zuten Xepe etxekoek egun hartan, alkandora zuri berri batekin eta pintzadun galtzekin, bakeroak baina pintzadunak; eta beste inoiz ikusi ez diodan janzkia ere bai: zapata pare bat. Hasiera-hasieratik bakarrik eta galduta sentitu zen alaitasun eta algara errazeko festa handi hartan, arrotz senitartekoen jaialdi nardagarrian. Adin guztietako jendea dotore jantzita, zermoduzka eta zorionka elkarri, irribarrea beti ezpainetan, festa hartan parte hartzeko eskubidea izateko ziurtagiri ezinbestekoa balitz bezala. Jan, edan, barre egin algaraka, karameloa baino likatsuagoko talde horteroaren musika melengaren konpasean dantza egin, dena irri, dena ezti, dena zorion zuri. Zer egiten zuen Xepek han? Zer eskubide zuten bere senitartekoek Xepe bere izaerarentzat guztiz kaltegarri eta arrisku benetan handikoa zen festa hartara joatera derrigortzeko?\nEgoera anker hari Anjel Marik eman zion errematea, Xeperen anaiak, bazkalostean, kafearen orduan. Xeperen ondoan eserita nengoen ni, festa zentzugabe hartako bi arrotz bakartiok elkarrengana bildu baikinen bazkalordu eta bazkalondo luzeen mehatxuari aurre egiteko, nor bere bakardadean bakar sentitzeari utzi gabe. Gure aurrean Anjel Mari beste lehengusu, koinatu eta bestelako ahaide batzuekin berriketan ari zen, oso animatuta. Mutilak ziren denak, gu baino urte batzuk zaharragoak, 25 urtetik 30era bitartekoak gutxi gora-behera, eta hizketa gaia, berriz, neska kontuak zituzten. Alkoholak pixka bat erasanda zeuden guztiak ere ordurako eta algaraka mintzatzen ziren, elkarri txanda eman nahi gabe, nor baino nor oilarrago.\n— Honek, berriz, ia hemeretzi urte zauzkak eta ez ziok oraindik neska bati gerririk ere ikutu —bota zuen Anjel Marik algara batean, hatz erakuslearekin Xepe seinalatuz—. Ez dik nire anaia ematen. Lotsa eta dena ematen zidak. Marikoia ote den pentsatzen hasita nagok.\nXepek ez zuen gehiegizko larridurarik erakutsi. Irribarre bortxatua ezpaineratu eta besoak astinduz anaiari bakean uzteko adierazi nahi zion keinu traketsa egin zuen, anaiak esana broma hutsa bailitzen, garrantzi handirik gabekoa. Barrutik, ordea, min handia egin zion anaiaren komentarioak. Ezteietako giro itogarriak bere baitako sumendian pilatua zuen laba guztiak gainezka egin zuen anaiaren ateraldi baldarraren ondoren. Ez kolpetik baina, ezarian-ezarian baizik.\nXepek ez zuen inor bere barrenean gertatzen zenaz konturatzerik nahi izan. Tarte bat utzi zuen pasatzen, eta neu ere ez nintzen ohartu aldegin zuenean. Geroago jakingo nuen nola sentitu zen eta zer egin zuen Xepek egun hartan. Hurrengo urtean kontatu zidan, zortzi edo bederatzi hilabeteren buruan, jada elkar hobeto ezagutu eta elkarren adiskide min egin ginenean. Benetan harrituta utzi ninduen, zur eta lur, Xepek bere arrebaren eztei eguneko arratsaldean zer egin zuen jakiteak.\nEtxera jo zuzenean, arropa deseroso haien ordez zapatilak, kirol-galtza motzak eta nikia jantzi eta bere motor txikia hartu zuen, batetik bestera mugitzeko maiz erabili ohi zuen 49 zentimetro kubikoko Mobylette apal horietako bat, kolore gorrikoa. Hobeto sentitu zen berehala. Ezteietako giroak barruan utzi zion ezinegonaren zama arintzen hasi zitzaion. Azkoititik Azpeitira eta Azpeititik Erdoiztarako bidera jo zuen. Herri kaskotik urrunduz paraje gero eta bakartiagoetan barneratu ahala, arin eta askeago sentitu zen, bere desoseguen iturburu ziren oroitzapen eta arazoak oro atzean uzten ariko balitz bezala. Erdoiztarantz jarraitu barik Aizarnara doan bidea hartu eta Santa Engraziako baseliza txikirantz abiatzen den mendi-bideskaren hasieraraino heldu zen. Motorra han utzi eta oinez ekin zion bideskan gora.\nArratsaldeko bost eta erdiak pasatxo izango ziren Santa Engraziako baselizak burutzen duen tontorrerantz abiatu zenean. Bero zegoen makularik gabeko zeru urdinaren azpian. Gorputz barneraino sarturik, ezteietako giroak utzitako ezinegonaren azken aztarnak erretzen zizkion eguzkiaren indar garbiak; desoseguaren eta barne-minaren sumenditik irtendako laba urtzen ari zitzaion bero sarkor haren indarrez. Guztiz arin eta libre sentitu zen bakardade handi, eder eta garbi hartan. Bere buruaren jabe. Izerditzen hasia zitzaion nikia erantzi eta eskuetan eraman zuen baselizarako dagoen bide laburrean gora. Pixkanaka-pixkanaka, ia-ia oharkabean, bakardadeak, beroak eta biluztasunak bere grina sexuala kilikatu zuten.\nGora heldu zenean ez zegoen inor ez baselizan eta ez inguruetan. Santa Engraziako baselizaren ataria inguruko mendietara begiratzeko terraza aparta da, bista zabalekoa. Kiroletako galtzak, berriz, aise eranzteko moduko janzkia. Pixa egiteko zakila galtza barrutik atera barik galtzak jaitsi egin zituen Xepek, inguruan zituen mendi eta paraje haiei guztiei bere gorputz osoa erakusteko irrika kontrolagaitz batek bultzaturik. Pixa egin bitartean, pixkanaka jiratu eta alde guztietara jarri zituen ikusgai bere gorputzaren atalak oro. Pixa egin ondoren, galtzak oin artetik askatu, zapatilak ere erantzi eta guztiz larrugorritan geratu zen, begiak itxita, besoak lau haizeetara zabalduta eta bere gorputza poliki-poliki jiratuz. Zakila bere kasa gogortzen eta zutitzen ari zitzaiola sentitu zuen, eskuen ukiturik gabe. Irrika erotiko zorabiagarri batek bahitu zion borondatea, «munduarekin narrutan egiteko» (hala zioen egun hartakoa kontatu zidanean) premia esplikagaitz batek.\nHala ere, larrugogo zoro hark ezkerreko eskuarekin —ezkerra baitzen— zakilari heltzera bultzatu zuenean, inork ikusiko ote zuen beldurrez edo, baseliza barrura jo zuen Xepek, nikia, galtzak eta zapatilak eskuineko eskuarekin hartuta. Barruan eme baten irudiarekin egin zuen topo Xeperen grina sutsuak: Santa Engraziako Ama Birjina. Hari begira jarraitu zuen zakil zutitu eta gogortua astintzen. Bera ere harrituta zegoen, ez zekien oso ondo nondik atera zezakeen aurrera jarraitzeko ausardia, baina guztiz ezinezkoa zen hasitako bidean atzera egitea. Gero eta handiagoa zen Xeperen plazerra, gero eta bortitzagoak ziren Xeperen eskuak zakilari eragiten zizkion astinaldiak, gero eta urduriago bihurritzen zen Xeperen gorputz osoa, harik eta azkenean mugimendu haiek isuri oldarkor eta atsegin batekin amaitu ziren arte. Azken unean, zakil muturretik isuritako hazia aldare gainera eta aldare gaineko loreetara bideratzen saiatu zen.\nBat-batean, artean guztiz bere onera etorri gabe zelarik, kate-hots trakets batek asaldatu zuen. Taupada larrietan azkartu zitzaion bihotza. Ondoren, sei kanpai hots makal entzun zituen: baselizako kanpai mekanikoa seiak jotzen. Azken kanpai hotsa entzun orduko nikia, galtzak eta are zapatilak ere jantziak zituen, baina bihotzak taupaka larrian jarraitzen zuen. Baselizatik irten, inguruetara begiratu eta ez zuen inor ikusi, baina hala ere korrika ekin zion beheraka, mendizaleren batek goraino igo eta berak baseliza barruan utzitako arrastoak ikusiko ote zituen beldur. Ez zuen inor ikusi errepiderainoko bidean baina motorra hartu eta etxerako bideari ekin zion arte ez zen erabat salbu sentitu.\nZortzi edo bederatzi bat hilabete geroago, Atraskuko barran nengoen ni, zerbitzari lanetan, bezero askorik ez zegoenez Xeperekin berriketan, hark bere abentura sexual ezohiko eta heterodoxo hura kontatu zidanean. Adiskide minak ginen ordurako eta maiz antzean hitz egiten genuen biok gisa hartan, Atraskuko barraren alde banatan, bezero hura, zerbitzari ni. Ezin izango dut sekula ahaztu egun hartako gure solasaldia, hain utzi ninduen liluratuta Xeperen kontaketak. Nahiz eta ia urtebete pasea izan ordurako, gogoan tinko iltzatua zuen artean ere arrebaren eztei eguneko bere jokabide aitorgaitzaren oroitzapena. Hartaz hitz egitean ezagun zuen gertakaria bere baitan bizi-bizirik zuela. Bera ere harrituta eta ezin ulertuta zegoen. Txikitandik eman diguten heziketa erlijioso eta errepresiboaren aurkako bat-bateko ateraldia izango zela esan nion nik. Baietz erantzun zidan, bazitekeela, baina horretaz oso ziur ez zegoela edota horrek axola handirik ez ziola adierazten zuen keinua eginez. Hala izango zela beharbada baina hala ere, kontuak kontu, arratsalde hark indar misteriotsu berezia zuela beretzat.\n— Eta ba al dakik gauza bat, Niko? Egia esateko, Santa Engrazian egin nuenaz harro sentitzen nauk, oso harro, benetan —esan zidan irribarre eginez, garagardoari trago luzea jo aurretik.